title: Tavukoodi

text: Tavukoodi on koodi, jolle joissakin ohjelmointikielissä tietokoneohjelman lähdekoodi on tapana kääntää joko käännöksen välivaiheena tai tavukooditulkilla suoritusta varten. Tavukoodi on konekoodia muistuttavaa, mutta abstraktimpaa, tiiviimpää ja koneriippumatonta. Tavukoodille voidaan myös tehdä helpommin turvallisuustarkastus ennen suorittamista.


title: Tavukoodi

text: Tavukoodissa yleensä operaatiokoodi on yhden tavun mittainen, mutta käskyn kokonaispituus voi vaihdella.


title: Tavukoodi

text: Tavukoodia voi käyttää välikoodina ohjelmointikielen kääntäjää toteutettaessa, jolloin riippuvuutta tietystä laitteistototeutuksesta saadaan vähennettyä.


title: Tavukoodi

text: Tavukoodiksi käännettyjä ohjelmia ajetaan tavukooditulkilla, jota kutsutaan usein virtuaalikoneeksi, koska se muistuttaa käyttäytymiseltään tietokonetta. Etuna on siirrettävyys, samaa tavukoodia voidaan ajaa monilla eri laitteistoilla. Sama etu on tulkattavilla komentosarjakielillä, mutta tavukoodi on yleensä vähemmän abstraktia, pienempää ja laitteistoläheisempää kuin komentosarjat. Tämä johtaa parempaan suoritusnopeuteen.


title: Tavukoodi

text: "Java-kieli" käännetään aina tavukoodiksi, ja syntyvää koodia ajaa Java-virtuaalikone. ".NET-arkkitehtuuri" kääntää ohjelmat aluksi matalan tason CIL-kieleksi ("Common Intermediate Language"), joka kääntyy tavukoodiksi. Syntynyttä tavukoodia suorittaa CLR ("Common Language Runtime").


title: Tavukoodi

text: Tavukoodi on mahdollista kääntää suorituksen aikana konekoodiksi. Tekniikkaa nimitetään nimellä JIT "(just-in-time compilation)". Käännöksen tulos on mahdollista tallentaa seuraavia käyttökertoja varten.


title: Tavukoodi

text: Myös monet komentosarjakielet, mukaan lukien Perl, PHP ja Python käännetään aluksi tavukoodiksi, jota tavukooditulkki ajaa. Käännös tapahtuu täysin huomaamatta ohjelmaa käynnistettäessä. Käännetty tavukoodi voidaan myös tallentaa kiintolevylle uutta suorituskertaa varten.


title: Tavukoodi

text: Tavukoodi tarkoitti alun perin esimerkiksi BASIC-tulkissa ohjelman tiivistettyä tallennusmuotoa, jossa käskysanat korvattiin yksinkertaisesti numerolla (esimerkiksi "PRINT" → #05). Koska käskysanoja yleensä oli alle 256, yksi tavu riitti korvaamaan käskysanan. Tästä tuli nimitys tavukoodi. Usein näissä tallennusmuodoissa myös numerot korvattiin sisäisellä esitysmuodolla ja merkkijonot tallennettiin vain kerran. Tämä tavukoodi ei muuttanut ohjelman rakennetta mitenkään ja alkuperäinen esitysmuoto (mahdollisesti numeroiden tarkkaa esitysmuotoa lukuun ottamatta) oli palautettavissa täydellisesti tavukoodista.


title: Tavukoodi

text: Ensimmäinen yleisessä käytössä oleva virtuaaliselle pinotietokoneelle käännettävä välikieli oli USCD Pascal -järjestelmän p-koodi. Pitkään kaikki pinon käyttöön perustuvat välikieliratkaisut tunnettiin nimellä p-koodi vaikkei ne olleetkaan samanlaisia kuin alkuperäinen p-koodi.


title: Tavukoodi

text: Aikojen kuluessa (mahdollisesti ensiksi Java-ohjelmointikielessä) p-koodin tyyppistä välikieltä on alettu kutsua yksinkertaisesti tavukoodiksi ja tämä on korvannut vanhentuneen aiemman tavukoodin määritelmän.


title: Breakpoint

text: Breakpoint oli Saksassa vuosina 2003–2010 järjestetty demoparty. Yli 1000:n henkilön kävijämäärällään se oli maailman suurin puhtaasti demoskenelle omistettu tapahtuma.


title: Breakpoint

text: Breakpoint syntyi tarpeesta järjestää Keski-Euroopassa suuremman luokan demoskenetapahtuma pääsiäisenä järjestetyn Mekka & Symposiumin järjestäjien ajauduttua sisäisiin riitoihin ja siten lopetettua tapahtuman järjestäminen. Osittain järjestäjät olivat sen jälkeenkin entisiä, mutta suurin ero M&S:ään oli tapahtumapaikka, joka siirtyi Pohjois-Saksasta eteläisempään Reinin varrella sijaitsevaan Bingenin pikkukaupunkiin.


title: Gondor

text: Gondor on valtakunta Keski-Maassa, J. R. R. Tolkienin luomassa fantasiamaailmassa.


title: Gondor

text: Gondor on sindaria ja tarkoittaa "Kivimaata". Quenyaksi Gondorin nimi on Ondonórë.


title: Gondor

text: Gondorin valtakunnan perustivat Númenorin tuhouduttua númenorilaisruhtinas Elendilin pojat Isildur ja Anárion vuonna 3320 Toista Aikaa. He perustivat valtakuntansa Mustan Ruhtinaan Sauronin valtakunnan Mordorin viereen, sillä he luulivat Sauronin tuhoutuneen Númenorin upotessa meren pohjaan. Sauron kuitenkin oli säilynyt hengissä ja kun hän sai vanhojen vihollistensa perustaneen kukoistavan valtakunnan hänen maidensa rajalle, hän raivostui ja lähetti örkkejä Gondorin kimppuun.


title: Gondor

text: Sauronin armeijat valtasivat Minas Ithilin ja polttivat Valkoisen Puun, mutta Isildur pakeni Minas Ithilistä mukanaan Valkoisen Puun siemen. Myöhemmin hän istutti puun veljensä Anárionin perustamaan Minas Anoriin. Sauronin hyökkäys onnistuttiin pysäyttämään Osgiliathiin, mutta Gondorin ihmiset näkivät, etteivät he voineet antaa Sauronille aikaa voimistua täyteen mittaansa. Niinpä Gondor oli mukana Ihmisten ja Haltioiden Viimeisessä Liitossa.


title: Gondor

text: Sauronin hävittyä Ihmisten ja Haltioiden Viimeisen Liiton takia Isildur luovutti Gondorin kuninkuuden Barad-dûrin piirityksessä kuolleen Anárionin ainoalle pojalle Meneldilille. Gondorin seitsemäs kuningas Ostoher teki Minas Anorissa kesäasuntonsa ja lähetti poikansa Tarostarin taistelemaan Gondoriin hyökänneitä itäläisiä vastaan. Tarostar voitti itäläiset sai lisänimen Rómendacil, "Idänvoittaja". Rómendacil nousi isänsä kuoltua kuninkaaksi, mutta kaatui taistelussa itäläisiä vastaan. Hänen poikansa Turambar kosti itäläisille ja valtasi Gondorille suuria alueita idästä.


title: Gondor

text: Gondoria hallitsi kuningas Siriondilin pojasta Tarannonista alkaen neljä niin sanottua "merikuningasta". He saivat kutsumanimensä siitä, että he rakensivat suuria laivastoja. Heidän valtakaudellaan Gondor saavutti mahtinsa huipun. Samalla kun Gondorin sisarvaltakunta Arnor hajosi ja heikkeni, Gondor vahvistui. Merikuninkaat olivat Tarannon Falastur, Eärnil I, Ciryandil ja Hyarmendacil.


title: Gondor

text: Gondorin kahdestoista kuningas oli Tarannon, jota sanottiin ensimmäiseksi Merikuninkaaksi. Häntä seurasi kolme muuta merikuningasta. Tarannon rakensi suuren laivaston ja laajensi Gondoria etelässä ja rannikoilla. Tarannon otti lisänimen Falastur, "Rannikon Ruhtinas". Tarannon kuoli ensimmäisenä lapsettomana kuninkaana ja hänen veljenpoikansa Eärnil I korjasi Pelargirin sataman ja valtasi Umbarin satamakaupungin 933 Kolmatta Aikaa. Kolme vuotta myöhemmin hän hukkui, kun hänen laivastonsa upposi myrskyssä. Hänen poikansa Ciryandil kasvatti laivastoa. Ciryandil kuoli taistelussa "haradrim"ia vastaan. Viimeinen merikuningas oli Ciryaher. Hän kukisti Haradin armeijat ja otti lisänimen Hyarmendacil, "Etelänvoittaja".


title: Gondor

text: Hyarmendacilin hallituskaudella Gondor saavutti mahtinsa huipun. Hänen valtakaudellaan kukaan ei uskaltanut hyökätä Gondorin kimppuun ja Hyarmendacil hallitsi 134 vuotta, pitempään kuin kukaan Anárionin jälkeläinen.


title: Gondor

text: Hyarmendacilin laiska poika Atanar II nautti isänsä luomasta kukoistuksesta ja eikä tehnyt mitään pitääkseen sitä yllä. Niinpä Gondorin valppaus alkoi hiipua ja Mordorin vartiointi laiminlyötiin. Atanar II:sta seuranneet kaksi kuningasta, Narmacil I ja Calmacil olivat myös laiskoja, mutta Calmacilin poika Minalcar tahtoi säilyttää Gondorin loiston. Hän tuhosi suuren itäläisarmeijan vuonna 1248 Kolmatta Aikaa ja otti nimen Rómendacil II. Hän paransi Gondorin suhteita pohjalaisiin. Rómendacil II:n poika Valacar meni naimisiin pohjalaisprinsessa Vidumavin kanssa. Tästä alkoi Sukuriitana tunnettu sisällissota.


title: Gondor

text: Valacar ja Vidumavi saivat pojan, jonka nimeksi tuli Eldacar, mutta Gondorin ihmiset vastustivat Eldacarin nousua valtaistuimelle, sillä he uskoivat Eldacarin númenorilaista alkuperää olevan veren sekoittuneen vähempiarvoisina pidettyjen pohjalaisten vereen. Eldacarin uskottiin olevan tyhmempi ja lyhytikäisempi kuin puhdasta númenorilaista alkuperää olevat ihmiset ja koska aiemmin hallineet Gondorin kuninkaat olivat olleet puhdasta númenorilaista alkuperää, Eldacaria pidettiin heikkona hallitsijana. Eldacar oli kuitenkin viisas kuningas ja eikä näyttänyt ikääntymisen merkkejä.


title: Gondor

text: Eldacarin syrjäyttämistä kannattavat salaliittolaiset hyökkäsivät pääkaupunkiin Osgiliathiin ja lopulta kaupunki syttyi liekkeihin. Osgiliath vaurioitui tulipalossa pahasti. Lisäksi Osgiliathin palantír katosi Anduin-jokeen ja kaupunkia yhdistänyt suuri silta romahti. Salaliittolaiset syrjäyttivät Eldacarin ja kruunasivat uudeksi kuninkaaksi puhdasta númenorilaista alkuperää olevan Castamirin, joka sai myöhemmin lisänimen Vallananastaja.


title: Gondor

text: Eldacar joutui maanpakoon ja eli kymmenen vuotta pohjalaisten kanssa. Samaan aikaan Castamir oli osoittautunut julmaksi ja petolliseksi kuninkaaksi. Hän murhasi vangiksi joutuneen Eldacarin pojan Ornendilin ja välitti vain laivastoista. Hän jopa suunnitteli pääkaupungin siirtämistä Osgiliathista Pelargiriin.


title: Gondor

text: Lopulta Eldacarille uskolliset pohjalaiset ja Castamiria vihanneet Gondorin ihmiset hyökkäsivät Castamirin joukkojen kimppuun Eruin Ylimenopaikalla. Suurin osa jäljellä olevista númenorilaista alkuperää olevista miehistä kuoli, mutta Eldacar surmasi Castamirin ja julistautui taas kuninkaaksi. Castamirin pojat pakenivat Pelargiriin ja myöhemmin Umbariin. Umbarissa he liittoutuivat Eldacaria vastustavien ihmisten ja "haradrim"in kanssa ja heistä polveutuivat vuosisatoja Gondorin rannikoita piinanneet merirosvot.


title: Gondor

text: Sukuriidan jälkeen Mordorin vartiointi alkoi heikentyä suuresti. Koska suurin osa númenorilaista alkuperää olevista ihmistä oli kuollut Eruin Ylimenopaikan Taistelussa, heidän tilalleen tuli pohjalaista alkuperää olevia ihmisiä. Númenorilainen veri sekoittui tavallisten ihmisten vereen ja Gondorin asukkaiden elinikä laski.


title: Gondor

text: 1636 Kolmatta Aikaa saapui Mordorista rutto, joka pyyhkäisi koko Keski-Maan yli. Jopa pohjoisessa eläneet Arnorin ihmiset ja Konnun hobitit kärsivät suuresti. Gondorissa kuningas Telemnar kuoli lapsineen ja varsinkin Osgiliathissa kuoli paljon ihmisiä. Minas Anorissa Valkoinen Puu kuihtui ja kuoli, mutta Gondorin ihmiset kasvattivat tilalle uuden. Rutto tappoi myös paljon Gondorin vihollisia, kuten itäläisiä ja "haradrim"ia. Sairaus sai nimekseen Suuri Rutto. Suuren Ruton takia kaikki Mordorin vartioasemat, kuten Hammastornit, Durthang ja Cirith Ungolin Torni hylättiin lopullisesti ja ne joutuivat Sauronin örkkien haltuun.


title: Gondor

text: Telemnarin veljenpoika Tarondor otti kuninkuuden ja teki Minas Anorista Gondorin uuden pääkaupungin.


title: Gondor

text: Vuonna 1810 Kolmatta Aikaa kuningas Telumehtar hyökkäsi Umbariin. Castamirin viimeiset jälkeläiset saivat surmansa ja Umbarista tuli Gondorin satama. Telumehtar alkoi nimittää itseään nimellä Umbardacil. Gondor menetti kuitenkin pian Umbarin haradrimille.


title: Gondor

text: 1856 "vaunumiehiksi" kutsutut itäläiset hyökkäsivät ensimmäisen kerran Gondorin kimppuun. Ne surmasivat kuningas Narmacil II:n ja Rhovanionin asukkaat orjuutettiin. Gondorin rajat supistuivat Vaunumiesten vallatessa miltei koko Rhovanionin. Näihin aikoihin Nazgûlit palasivat Mordoriin.


title: Gondor

text: Narmacil II:n poika Calimehtar löi itäläiset vuonna 1899. Vuonna 1944 Vaunumiehet liittoutuivat "haradrim"in ja Khandin varjaagien kanssa. Suunnitelmana oli hyökätä Mordorin molemmin puolin ja lyödä heikentynyt Gondor. Calimehtarin poika Ondoher kaatui poikiensa kanssa Dagorladilla taistelussa Vaunumiehiä vastaan, mutta Ondoherin sukulainen, eteläisen armeijan päällikkö Eärnil, tuhosi "haradrim"in armeijan Etelä-Ithilienissä ja hyökkäsi sitten pahaa-aavistamattomien Vaunumiesten leiriin. Vaunumiesten leiri ja vaunut poltettiin ja hengissä säilyneet Vaunumiehet pakenivat Kalmansoille, missä suurin osa hukkui suonsilmäkkeisiin.


title: Gondor

text: Koska Ondoher ja hänen poikansa olivat kuolleet, eikä Ondoherin pojilla ollut lapsia, Eärnil hyväksyttiin Gondorin kuninkaaksi, koska hän oli Ondoherin sukulainen. Eärnil II sai pojan, jonka nimeksi tuli Eärnur. Eärnur oli yhtä taitava soturi kuin isänsä, muttei yhtä viisas.


title: Gondor

text: Vuonna 1974 Kolmatta Aikaa Angmarin Noitakuningas, Sauronin suurin palvelija ja Sormusaaveiden herra, tuhosi Arnorin valtakunnan lopullisesti. Vuotta myöhemmin Harmaiden Satamien haltiat ja Gondorin ihmiset hyökkäsivät Angmariin ja tuhosivat Noitakuninkaan armeijan.


title: Gondor

text: Kun Noitakuninkaan joukot oli tuhottu, hän astui taistelukentälle. Eärnur olisi halunnut hyökätä hänen kimppuun, mutta haltiaruhtinas Glorfindel ennusti, ettei Noitakuningas kuolisi miehen kädestä. Noitakuningas ratsasti pohjoiseen ja katosi. 2000 Sormusaaveet aloittivat Minas Ithilin piirityksen. Kaksi vuotta myöhemmin Minas Ithil kukistui ja siitä tuli pahuuden tyyssija, Minas Morgul. Minas Anor nimettiin uudelleen ja siitä tuli Minas Tirith (Vahtitorni). Minas Tirithin ympärille rakennettiin suuri suojamuuri, joka sai nimekseen Rammas Echor.


title: Gondor

text: Kun Eärnur kruunattiin kuninkaaksi 2043, Noitakuningas lähetti hänelle viestin, jossa hän nimitti Eärnuria pelkuriksi. Eärnur ratsasti pienen ritarijoukon saattelemana Minas Morguliin, mutta katosi. Koska Eärnurin tai hänen miestensä kohtalosta ei koskaan saatu varmaa tietoa, Noitakuninkaan uskottiin järjestäneen ansan kuninkaalle ja kiduttaneen hänet hengiltä Minas Morgulin vankityrmissä.


title: Gondor

text: Eärnur kuoli lapsettomana eikä hänellä ollut perijöitä. Niinpä Gondorin silloinen Käskynhaltija Mardil suostui Gondorin ylimmäksi hallitsijaksi, kunnes Isildurille sukua oleva perijä saapuisi ja kruunattaisiin kuninkaaksi.


title: Gondor

text: Mardilista tuli ensimmäinen Hallitseva Käskynhaltija ja häntä seurasi kaksikymmentäviisi Hallitsevaa Käskynhaltijaa, joista viimeinen oli Denethor II Ecthelionin poika. Hallitsevien Käskynhaltijoiden tunnus oli kokovalkea lippu, kun taas kuninkaan tunnus oli musta lippu, johon oli kuvattu Valkoinen Puu ja seitsemän tähteä.


title: Gondor

text: Käskynhaltija Denethor I:n valtakaudelta 2475 Mordorista marssi uudenlaisia örkkejä, "uruk-haita". Ne olivat paljon suurempia, vahvempia ja älykkäämpiä kuin tavalliset örkit. Ne valtasivat Ithilienin ja tuhosivat Osgiliathin lopullisesti. Denethorin poika Boromir löi "urukit" ja valtasi Ithilienin takaisin. Boromir kuoli vain kaksitoista vuotta isänsä kuoleman jälkeen.


title: Gondor

text: Boromiria seurasi Cirion, joka oli yksi Gondorin pisimpään hallinneista käskynhaltijoista. Hänen hallituskaudellaan "balchoth"iksi kutsutut idän villimiehet hyökkäsivät Calenardhonin provinssiin. Cirion lähetti armeijan niitä vastaan, mutta Sumuvuorten örkit kävivät Gondorin sotilaiden kimppuun. Gondor olisi lyöty, mutta pohjoisesta saapui Eorl Nuoren johtamia pohjalaisia, joita kutsuttiin nimellä "éothéod". Éothéodilla oli hyvin koulutetut ratsumiehet ja nopeat hevoset. He auttoivat Gondoria ja kaikki villimiehet ja örkit tapettiin.


title: Gondor

text: Kiitollisena Cirion luovutti Eorlille Calenardhonin. Éothéod antoivat Calenardhonin nimeksi Rohan, mutta se tunnettiin myös nimellä Riddermark tai yksinkertaisesti Mark. Rohanin asukkaita kutsuttiin nimellä "rohirrim". Cirion ja Eorl solmivat valan, jossa molempien valtakunnat suostuivat auttamaan toisiaan sodan tai muun hädän uhatessa toisen valtakuntaa. Tästä oli paljon hyötyä Gondorille ja Rohanille, esimerkiksi Sormuksen Sodan aikoihin "rohirrim" auttoi Gondoria suuresti Pelennorin kenttien taistelussa.


title: Gondor

text: Yhdeksännentoista Käskynhaltijan Berenin hallitessa Umbarin merirosvot ja etelän "haradrim" hyökkäisivät Gondoriin. Samaan aikaan rohirrim kärsivät Ikitalvesta. Paljon Rohanin ihmisiä kuoli kylmyyteen ja Rohanin kuningas Helm Vasarakoura kuoli. Talven mentyä Gondor löi taas vihollisjoukot ja Helmin veljenpoika Fréaláf ajoi mustainmaalaiset Rohanin pääkaupungista Edorasista. Beren lähetti apua Rohaniin.


title: Gondor

text: Kun rauha oli palannut Gondoriin ja Rohaniin, vuonna 2759 velho Saruman Valkoinen pyysi Orthancin tornin avaimia. Beren uskoi Sarumanin auttavan Gondoria ja antoi hänelle Orthancin avaimet. Siitä lähtien Saruman asui Rautapihan linnoituksessa, jonka keskellä Orthanc sijaitsi.


title: Gondor

text: Kun Käskynhaltija Belecthor II kuoli, Valkoinen puu kuihtui ja kuoli. Uutta vesaa ei löydetty ja kuollut Puu jätettiin pakoilleen.


title: Gondor

text: Käskynhaltija Túrinin hallitessa Gondorin viholliset alkoivat voimistua. "Haradrim" ryhtyivät entistä vihamielisemmiksi ja örkit alkoi ahdistella Gondoria. Túrin perusti Gondorin joukoille monia piilopaikkoja Ithilieniin, kuten Henneth Annúnin. Haradrim miehittivät Etelä-Gondorin, jolloin Rohanin kuningas Folcwine lähetti poikansa taistelemaan Gondorin puolesta. Haradrim lyötiin, mutta Folcwinen pojat kaatuivat Porosin ylimenopaikalla. Túrin lähetti korvaukseksi Folcwinelle suuret verirahat.


title: Gondor

text: Túrinin kuoltua Käskynhaltijaksi nousi Turgon. Hänen hallituskaudella Sauron palasi Mordoriin ja aloitti linnoituksensa Barad-dûrin jälleenrakentamisen. Tuomiovuori alkoi taas purkautua ja viimeiset Ithileniin jääneet ihmiset pakenivat kauas Anduinin toiselle puolelle. Kun Turgon kuoli, Saruman linnoitti Rautapihan ja julisti sen omakseen.


title: Gondor

text: Turgonin poika Ecthelion II tunnettiin viisaana miehenä. Hänellä oli tapana värvätä miehiä sotilaiksi muista maista ja palkita heitä hyvistä sotasaavutuksista. Hänen hallitessa Gondorin palvelukseen saapui salaperäinen mies nimeltään Thorongil. Thorongil oli palvellut aiemmin Rohanin kuningasta Thengeliä ja hänet tunnettiin hyvänä sotapäällikkönä. Hän neuvoi Echtelion II:sta hyökkäämään Umbariin. Ecthelion II suostui ja Thorongil hyökkäsi pienen iskujoukon avulla Umbariin. Merirosvot lyötiin ja Thorongil surmasi Merirosvojen johtajan.


title: Gondor

text: Kun Thorongil palasi Pelargiriin, kaikki hämmästykseksi hän ei halunnut takaisin Minas Tirithiin, jossa häntä olisi ollut vastassa suuret kunnianosoitukset. Thorongil lähetti Ecthelion II:lle jäähyväisviestin ja katosi. Kaikki pitävät sitä suurena menetyksenä, paitsi Ecthelion II:n oma lapsi, Denethor II Ecthelionin poika, koska hän oli kateellinen Thorongilille. Hän arvauksensa Thorongilin oikeasta henkilöllisyydestä oli oikein: Thorongil oli todellisuudessa Aragorn II Arathornin poika, Isildurin perijä ja Gondorin laillinen kuningas.


title: Gondor

text: Etchelion II:n kuoltua 2984 hänen poikansa Denethor otti vallan käsiinsä. Denethor osoittautui tiukaksi ja ylpeäksi, mutta viisaaksi hallitsijaksi. Häntä pidettiin jalompana ja viisaampana kuin useita Gondorin kuninkaita. Denethor meni naimisiin Dol Amrothin prinssin Adrahlil II:n tyttären Finduilasin kanssa. Finduilas synnytti Denethorille kaksi lasta, Boromirin ja Faramirin. Denethor rakasti aina enemmän Boromiria, koska Boromir muistutti luonteeltaan enemmän häntä.


title: Gondor

text: Finduilas kuoli hyvin nuorena 2988 ja Denethor synkistyi. Hän katsoi Minas Tirithin palantírin saadakseen selville asioista, joita hän ei muuten olisi voinut saada tietää. Hän kuitenkin näki palantírissä Sauronin. Hänestä ei Sarumanin tavoin tullut palantírin katsomisen takia Sauronin liittolainen, mutta Sauron näytti Denethorille harhanäkyjä Gondorin tuhosta ja täytti hänen sydämensä epätoivolla. Lopulta tämä vei Denethorin hulluuden partaalle ja sai hänet tekemään itsemurhan polttamalla itsensä roviolla.


title: Gondor

text: 3018 Denethorin poika Boromir ratsasti Rivendelliin. Rivendellissä pidettiin Elrond Puolhaltian johdolla neuvonpito, jonka lopuksi muodostettiin Sormuksen Saattue. Boromir oli yksi Sormuksen Ritareista ja Aragornin ohella Saattueen toinen ihmisjäsen. Amon Henin luona Saattue joutui taisteluun örkkejä vastaan ja Boromir kaatui puolustaessaan hobitteja Merriä ja Pippiniä. Aragorn, Legolas ja Gimli laittoivat Boromirin ruumiin veneeseen ja virta vei sen mukanaan. Myöhemmin Boromirin pikkuveli Faramir löysi veljensä ruumiin. Hän kykeni vain ottamaan Boromirille kuuluneen hajonneen torven, kun virta kuljetti veneen pois.


title: Gondor

text: 3018 Sauron aloitti suurhyökkäyksen Gondoriin. Hän oli jo pitkään havitellut Gondorin maita itselleen ja kun Minas Tirith sortuisi, koko Keski-Maa olisi hänen. Noitakuninkaan johdolla Minas Morgulista marssi valtaisa armeija. Armeija marssi Ithilienin yli ja murskasi Osgiliathin raunioissa sijainneen Gondorin varuskunnan. Rammas Echor valloitettiin ja Minas Tirithin piiritys alkoi. Kolme päivää kaupunkia tulitettiin katapulteilla ja lopulta Mordorin joukot murskasivat Minas Tirithin portit Grond-nimisellä valtavalla muurinmurtajalla.


title: Gondor

text: Silloin "rohirrim" saapui Gondorin avuksi. Örkit joutuivat pakokauhun valtaan ja piirityskoneet tuhottiin. Noitakuningas surmasi Rohanin kuninkaan Théodenin, mutta kuoli samalla Theodénin sisarentyttären Éowynin miekasta. Denethor poltti itsensä epätoivoissaan roviolla, mutta velho Gandalf, hobitti Pippin ja vartija Beregond pelastivat Faramirin, sillä Denethor yritti polttaa myös poikansa. Taistelun lopputuloksen ratkaisi Aragorn, joka purjehti Merirosvoilta kaapatuilla laivoilla Pelennorille mukanaan pohjoisen samoojat ja miehiä Etelä-Gondorista.


title: Gondor

text: Pelennorin Kentän Taistelun jälkeen Aragorn ratsasti armeijan kanssa Mordorin Mustalle Portille. Sauron lähetti oman armeijansa tuhotakseen Lännen Armeijan, mutta silloin Sormusten Sormus tuhoutui Tuomiovuoren liekeissä ja Sauron lyötiin lopullisesti.


title: Gondor

text: Mustan portin taistelun ja Sauronin tuhon jälkeen Aragorn palasi Minas Tirithiin. Faramir tunnusti hänet kuninkaaksi ja Hallitsevien Käskynhaltijoiden valtakausi päättyi. Aragorn kruunattiin Gondorin ja Arnorin Yhdistyneen Valtakunnan kuninkaaksi ja hän sai nimen kuningas Elessar.


title: Gondor

text: Elessar valtasi kaikki Gondorin menettämät alueet ja nosti valtakunnan uudelle kukoistuskaudelle. Hän nimitti Faramirin Gondorin Käskynhaltijaksi ja Ithilienin prinssiksi. Elessar tunnettiin hyvin viisaana kuninkaana ja hän meni naimisiin Elrondin tyttären, Arwenin, kanssa. Sanottiin, että Elessar muistutti uskomattoman paljon númenorilaisia ruhtinaita ja esi-isäänsä Elendiliä. Hän perusti Telcontarin kuningashuoneen. Hän myös jälleenrakensi Arnorin. Elessar toi valtakaudellaan rauhan ja oikeuden kaikille Keski-Maan kansoille.


title: Gondor

text: Elessarin kuoltua 120 Neljättä Aikaa kuninkaaksi nousi hänen poikansa Eldarion ja Gondor kukoisti pitkälle Neljännelle Ajalle saakka.


title: Gondor

text: Gondor sijaitsi Rohanista etelään, Mordorista länteen ja Haradista pohjoiseen. Mahtinsa huipulla Gondor hallitsi Keski-Maan kaikkia alueita aina idässä Rhûnin merelle, etelässä Haradiin ja pohjoisessa Rohanin Aukkoon saakka.


title: Gondor

text:
Suurimmillaan Gondor hallitsi miltei kolmannesta silloisesta
Keski-Maasta. Kolmannen Ajan lopussa Gondor oli kuitenkin kutistunut valtavasti ja muistutti pikemmin kaupunkivaltiota. Vasta kuningas Elessarin noustua valtaan Gondor pystyi hankkimaan takaisin kaikki menettämänsä alueet.


title: Gondor

text: Gondorilla oli yhdeksän provinssia, joiden nimet olivat Andrast, Anfalas, Belfalas, Lamedon, Lebennin, Lossarnach, Anórien, Ithilien ja Etelä-Gondor eli Harondor. Useimmilla näistä oli itsehallinto.


title: Gondor

text: Gondorin kuusi suurta kaupunkia olivat Minas Anor (myöhemmin Minas Tirith), Osgiliath, Minas Ithil (myöhemmin Minas Morgul), Dol Amroth, Pelargir ja Umbar. Dol Amroth, Pelargir ja Umbar olivat satamakaupunkeja. Näistä Dol Amroth sijaitsi Belfalasin lahdella, Pelargir Anduinin rannalla ja Umbar etelässä Haradissa. Tärkeimmät ja suurimmat kaupungit olivat kuitenkin sisämaassa. Minas Anor sijaitsi Mindolluin-vuoren kupeessa, Osgiliath Anduin-joen molemmilla puolilla ja Minas Ithil laaksossa Varjovuorilla. Näistä ainoastaan Minas Tirith ja Dol Amroth olivat Gondorin hallussa Sormuksen Sodan aikana, sillä Osgiliath oli tuhottu, Pelargir ja Umbar olivat Merirosvojen hallussa ja Minas Ithil oli Sormusaaveiden vallassa ja muutettu Minas Morguliksi.


title: Gondor

text: Gondorilla oli myös useita linnakkeita ja rajavartioasemia. Rohanin Aukkoa vartioiva Rautapiha ja Helmin syvänteessä sijaitseva Ämyrilinna kuuluivat Gondorille. Mordorissa Ihmisten ja Haltioiden Viimeisen Liiton jälkeen sijaitsi useita Gondorin rakentamia rajavartioasemia, joista merkittävimmät olivat Hammastornit, Durthang ja Cirith Ungolin Torni. Sormuksen Sotaan mennessä Rautapiha oli Sarumanin hallussa, Ämyrilinna oli luovutettu "rohirrimille" ja Mordorin rajavartioasemat toimivat Sauronin örkkien varuskuntina.


title: Vampyyri

text: Vampyyri on mytologiaan, kansanperinteeseen ja nyttemmin populaarikulttuuriin kuuluva olento, joka tyypillisesti syntyy henkiin heränneestä ruumiista ja juo ihmisten tai eläinten verta tai elinvoimaa. Tarujen mukaan etenkin elämänsä aikana erityistä julmuutta osoittavat, muita kaltoin kohtelevat ihmiset muuttuvat vampyyreiksi, joilla on ehtymätön verenhimo. Vampyyrillä on usein yliluonnollisia voimia kuten kyky muodonmuutokseen. Vampyyritarinoita on esiintynyt ympäri maailman ja kaikkina aikakausina.


title: Vampyyri

text: Muinaisen Babylonian demonitarustoon kuului Lily-niminen vampyyriolento. Se luultavasti periytyi juutalaiseen mytologiaan lapsia vainoavana Lilith-olentona. Muinaisten egyptiläisten jumalatar Sekhmet joi erään myytin mukaan vereen sekoitettua alkoholia. Homeroksen Odysseiassa Odysseuksen Manalassa kohtaamat aaveet joivat verta. Roomalaiset tunsivat Strix-linnun, joka joi verta ja söi ihmislihaa. Strix on romanialaisen Strigoi-vampyyrin edeltäjä. Varhaisissa slaavilaisissa myyteissä vampyyri joi verta ja pelkäsi hopeaa (vaikkakaan ei tuhoutunut siitä), ja se voitiin surmata leikkaamalla siltä pää irti ja asettamalla se jalkojen väliin, lävistämällä sen sydän tai jokin tärkeä elin miekalla (joissakin tapauksissa miekan pitää olla pyhitetty), tai lyömällä puuvaarna sen sydämeen. Joskus vampyyrien hautoihin laitettiin hiiliä sillä uskottiin, että vampyyrit eivät voineet nousta arkuistaan ennen kuin olivat tuhlanneet kaiken hiilen. Ensimmäiset englantilaiset vampyyritarinat on dokumentoitu 1100-luvulta.


title: Vampyyri

text:
Rikkain vampyyritarinaperinne löytyy Itä-Euroopasta ja Kreikasta. Esimerkiksi 1730-luvundokumentoitu Arnold Paolen tapaus sattui Belgradissa nykyisessä Serbiassa. Osaksi vampyyritarinoiden leviämisen pohjana ovat historialliset sodat Turkkia vastaan ja alueen ortodoksisen kristinuskon kirkon propaganda katolilaisuutta ja islamin uskoon kääntymistä vastaan.Leviämiseen vaikutti myös Unkarin liittäminen Itävaltaan.
Eri maailmankolkkien vampyyrimyytit poikkeavat toisistaan kuvauksissaan tavoista ja ulkonäöstä. Keski ja Itä-Euroopan vampyyrit olivat punakoita ja usein lihavia. Kiinalainen vampyyri saa voimansa kuunvalosta, kun taas määriläinen vampyyri jättää käärinliinansa hautaan ja karkaa uhriensa kimppuun alastomana. Baijerilainen vampyyri, "Nachtzehrer" nukkuu vasen silmä auki ja peukalot yhteenliitettyinä.
Bulgarialaisella "ubour"- vampyyrilla on vain yksi sierain. Meksikossa tunnetaan Nahuatl-kansalta ja Asteekeilta
periytyvät "tlaliques" - ja "civatateo" - noita-vampyyrit. Edellinen on muodonmuuttaja ja voi lähestyä uhria kalkkunan hahmossa tai tulipallona. Civatateota pidetään synnytyksen yhteydessä kuolleen aatelisen palanneena henkenä. Uhreina ovat erityisesti lapset, jotka se surmaa näännyttämällä. Ulkonäköä kuvataan kalpeaksi, kädet ovat kalkin värjäämät ja tahraisissa vaatteissa on kuvattuna ristiin asetetut luut.
Brasilialainen vampyyri on "lobishomen", joka vainoaa erityisesti naisia, mutta ei pyri surmaamaan heitä vaikka imee verta. Uhrilla ilmenee pian hyperseksuaalisuuden oireita. Nimen alkuperä on Portugalissa, missä se on ihmissusimainen olento.
Venäläisestä vampyyriperinteestä tunnetuin on "upyr". Se liikkuu keskipäivästä keskiyöhön, ja on erittäin verenhimoinen hyökäten sekä lasten että aikuisten kimppuun. Jos upyr löydetään, sen voi tuhota siunatulla vedellä ja lyömällä vaarna yhdellä iskulla rinnan läpi. Itse nimitys "upyr" on muunnoksina esim. "upior" Puolassa, "upor" Valko-Venäjällä ja "upir" Ukrainassa, vaikka olento on kuvaukseltaan erilainen.
Veren imeminen näkyy kuuluneen erityisesti itäeurooppalaisten vampyyrien perusolemukseen, vaikka monissa tarinoissa vampyyreilla ei ole mitään tekemistä veren kanssa. Joillakin alueilla vampyyrit tyytyivät vain karjaeläinten vereen tai lypsivät karjan kuiviin. Joissakin tarinoissa vampyyrin pureman aiheuttamaan verenhukkaan kuollut ihminen nousee haudastaan vampyyrina. Hyökkäyksestä selviytynyt uhri voi estää muuntumisensa tuhoamalla vampyyrin ja syömällä multaa tämän haudalta.


title: Vampyyri

text: Jos vampyyriksi epäillyn tai muuttuvaksi pelätyn paluu halutaan estää, voidaan ruumis haudata tienristeykseen tai vatsalleen, ja isketään vaarna sen läpi maahan. Vampyyrin voi yleensä tappaa survaisemalla puuvaarnan sen sydämen tai navan läpi, polttamalla sydämen tai leikkaamalla pää irti. Poltetun sydämen tuhka pitää heittää jokeen tai sekoittaa veteen ja juoda. Krusifiksi, villiruusu, okaat (erityisesti orapihlaja), vihkivesi ja paksut valkosipuliköynnökset ehkäisevät tarinoiden mukaan vampyyrien saapumista taloon.


title: Vampyyri

text: Populaarikulttuuri on lisännyt vampyyreihin piirteitä, joita kansanperinteet eivät tunne. Kirjailija Bram Stoker keksi vampyyrin peilikuvattomuuden ja että vampyyri ei jätä varjoa sekä sen, että vampyyri ei voi tulla taloon sisään kutsumatta.


title: Vampyyri

text: Katalepsia aiheuttaa syvän tajuttomuustilan, josta herääminen voi kestää jopa viikkoja. Potilasta voitiin tässä tilassa kehittymättömämmän lääketieteen aikana luulla kuolleeksi, ja hänet saatettiin haudata elävältä. Herättyään arkussa hän luonnollisesti huusi, ja tällaisia huutoja pelättiin. Joskus hauta, jossa epäiltiin olevan vampyyri, kaivettiin auki ja huomattiin, että kalmo oli verentahrima, mikä tietenkin vahvisti uskomusta, että kyseessä oli vampyyri. Ihmiset pelkäsivät vielä 19. vuosisadalla elävältä hautaamista niin paljon, että hautoihin asennettiin laitteita, joilla saattoi ilmoittaa, että ei ollut kuollut. Ranskan akatemia palkitsi tohtori Jostin, kun tämä oli keksinyt nännien nipistämiseen tarkoitetut pihdit, joilla voitiin käytännössä varmasti osoittaa ruumis kuolleeksi.


title: Vampyyri

text: Paul Barberin mukaan vampyyriruumiit osoittivat merkkejä alkavasta mätänemisestä. Ruumiit turposivat kun kaasut kertyivät vartaloon ja lisääntynyt paine pakotti veren vuotamaan nenästä ja suusta. Tämä sai vartalon näyttämään "pullealta" ja "punertavalta" - muutoksia, jotka olivat kaikki erityisen silmiinpistäviä, jos henkilö oli ollut kalpea tai laiha eläessään. Joskus kun avattiin hautoja, jossa epäiltiin olevan vampyyri, havaittiin hautojen olevan tyhjiä. Tästä pääteltiin, että vampyyri oli noussut haudasta imeäkseen verta. Tällaisista haudoista kalmot oli useimmiten todennäköisesti vienyt kalmovaras.


title: Vampyyri

text: Epämuodostumat ja muut poikkeamat kasvoissa tai kehossa ovat mahdollisesti antaneet vaikutteita vampyyrimyyttiin. Kristinusko on aikanaan vahvistanut käsitystä siitä, että tietyllä tavalla synnissä kuollut ihminen voisi paholaisen vaikutuksesta joutua jatkamaan maanpäällistä vaellustaan muita vainoten. Toiseksi vampyyrimyyttien aiheuttajaksi on usein arveltu harvinaista perinnöllistä veritautia porfyriaa, joka aiheuttaa muun muassa vahvaa valonarkuutta ja jonka yleinen oire on anemia. Varsinaisia todisteita porfyrian yhteydestä vampyyrimyyttiin ei kuitenkaan ole, eikä selitystä pidetä enää yhtä uskottavana kuin aiemmin, kun sairauden esimerkiksi virheellisesti luultiin helpottuvan verta juomalla. Vampyyrien valonarkuus ei myöskään niinkään kuulu alkuperäisiin myytteihin, vaan on modernia perua. Myös vesikauhua eli raivotautia on pidetty mahdollisena vampyyrimyyttien syynä.


title: Vampyyri

text: Vampyyri-nimitystä käytetään yleisesti myös verivampyyrien heimoon (Desmodontidae) kuuluvista lepakoista, joiden on myös katsottu liittyvän vampyyrimyytteihin.


title: Vampyyri

text: John Polidori julkaisi Englannissa "New Monthley Magazinessa" vuonna 1819 "The Vampyre" -novellinsa. Se oli ensimmäinen moderni vampyyrikertomus, ja se kertoi tarinan verenhimoisesta lordi Ruthvenista. George Byron saattoi olla novellin ideoija.


title: Vampyyri

text: Englanninkielisen kirjallisuuden ulkopuolella tunnettuja varhaisia vampyyritarinoita ovat muun muassa Nikolai Gogolin "Mirgorod" - kokoelmassa ilmestynyt "Viy" vuodelta (1835) ja Guy de Maupassantin "Le Horla" (1886). "Viy" on suomennettu 1966 nimellä "Maahisten valtiatar". Aleksei Tolstoin novelleista "Upyr" ilmestyi ensimmäisenä 1841.


title: Vampyyri

text: Sheridan Le Fanun tunnettu vampyyrinovelli "Carmilla" puolestaan vaikutti vuonna 1897 ilmestyneeseen Bram Stokerin romaaniin "Dracula", joka lienee vampyyrikirjallisuuden kuuluisin kirja. "Dracula" perustuu etäisesti historialliseen henkilöön Vlad Seivästäjään. Stokerin kirja loi modernin vampyyrimyytin ja teki siitä myöhemmin populaarikulttuurin osan. Stokerin luoma Dracula-hahmo vietti päivät ruumisarkussa ja nousi yöllä saalistamaan ihmisten verta. Hän kykeni muuntumaan lepakoksi, joka lensi pimeydessä sopivaa uhria etsien. Stokerin teokselle oli ominaista selvä eroottinen lataus: vampyyri valitsee mieluiten uhrikseen nuoren kauniin naisen, ja itse verenjuontitoimitus on hekumallinen kokemus niin vampyyrille kuin uhrillekin. Vampyyri onkin ajan saatossa muuttunut julmasta pedosta eräänlaiseksi kiehtovaksi, romanttiseksi ja traagiseksikin olennoksi.


title: Vampyyri

text: Uudempaa vampyyrikirjallisuutta edustaa esimerkiksi kirjailija Anne Rice, joka on myös vaikuttanut vampyyrikuvaan "Vampyyrikronikat"-romaaneillaan. Kirjat kuvaavat perinteisiä vampyyrejä moniulotteisempia hahmoja, joilla on ihmisten tunne-elämä. Vampyyrikronikoissa vampyyrien seksuaalisuus korostuu vahvasti ja niissä on myös homoeroottisia vivahteita. L.J. Smith on kirjoittanut "Vampyyripäiväkirjat"-kirjasarjan, johon on kirjoittamassa vielä jatkoa. "Vampyyripäiväkirjojen" pohjalta on tehty myös samanniminen televisiosarja. Charlaine Harris on kirjoittanut vampyyreista ja muista yöolennoista kertovan "Sookie Stackhouse" -sarjan. Mormonikristityn Stephenie Meyerin luoma suosittu ""Houkutus"-kirjasarja" käsittelee vampyyrihahmojensa avulla pidättyväisyyttä ja muita kristillisiä hyveitä. Saksalaisen Angela Sommer-Bodenburgin "Pikku vampyyri" on suosittu lastenkirjasarja. Nuorille suunnattua vampyyrikirjallisuutta edustavat muun muassa Darren Shan ja R. L. Stine.


title: Vampyyri

text: Suomalaista vampyyrikirjallisuutta edustaa Juha-Pekka Koskisen "Paholaisen vasara". Koskisen kirjassa Vlad Seivästäjän autenttinen historia on kiinteä osa tarinaa, jossa on kauhu- ja jännityselementtien lisäksi vahva psykologinen jännite.


title: Vampyyri

text: Varhainen vampyyrielokuva oli vuoden 1922 saksalainen mykkäfilmi "Nosferatu". Erityisesti Dracula-rooleista tuli tunnetuksi Bela Lugosi. Myöhemmin brittiläinen Hammer Film kuvasi kahdeksan Dracula-elokuvaa, joista kuudessa näyttelee pääosaa Christopher Lee. Mikään Hammerin tuottamista elokuvista ei ollut uskollinen Stokerin romaanille. Tom Holland ohjasi 1985 kaupunkimiljööseen modernisoidun "Kauhun yön", jossa vampyyria näytteli Chris Sarandon.


title: Vampyyri

text: Francis Ford Coppola ohjasi 1992 Bram Stokerin romaanille hieman uskollisemman filmatisoinnin "Bram Stokerin Dracula". Elokuva sai ristiriitaisen vastaanoton. Vuonna 1994 julkaistiin Anne Ricen kirjan pohjalta tehty "Veren vangit", jonka pääosissa ovat Tom Cruise ja Brad Pitt. Vampyyreitä voi nähdä myös venäläisessä elokuvassa "Night Watch – yövahti" ja sen jatko-osissa sekä ruotsalaisessa elokuvassa "Ystävät hämärän jälkeen", joka sijoittuu 1970-luvun lähiömiljööseen.


title: Vampyyri

text: Vampyyrit ovat keskeisessä osassa suositussa "Twilight"-elokuvasarjassa.


title: Vampyyri

text: Suomen televisiossa vampyyrifiktiota ovat edustaneet muun muassa sarjat "Buffy, vampyyrintappaja" ja "Angel" sekä vuosina 1966–1971 tehty kauhusaippuasarja "Dark Shadows", josta tehtiin vuonna 1991 uusi, 12-osainen sarja "Yön vampyyrit". Hyvin tunnettu vampyyriaiheisten televisiosarjojen joukossa on yhdysvaltalainen "True Blood" (2008–2014). Nuorille suunnattuja vampyyrisarjoja ovat puolestaan "Teinidracula" ja vuonna 2010 ensiesityksensä saanut "Vampyyripäiväkirjat". Lisäksi vuosina 2008-2013 ensimmäisen kerran esitetyssä brittiläisessä sarjassa "Being Human" osa hahmoista on vampyyreja.


title: Ivan Turgenev

text: Ivan Sergejevitš Turgenev (Ива́н Серге́евич Турге́нев; 9. marraskuuta 1818 Orjol, Venäjä – 3. syyskuuta 1883 Bougival, Ranska) oli venäläinen kirjailija ja runoilija, joka tunnetaan parhaiten kertomuksistaan "Metsämiehen muistelmat" sekä romaaneistaan "Isät ja pojat" ja "Aateliskoti".


title: Ivan Turgenev

text: Turgenev syntyi varakkaaseen perheeseen, mutta kärsi tunteellisen ja väkivaltaisen äitinsä kohtelusta koko lapsuutensa. Tavallisen aatelisen peruskoulutuksen jälkeen Turgenev opiskeli Pietarin sekä Berliinin yliopistoissa.


title: Ivan Turgenev

text: Toisin kuin suuret aikalaisensa Leo Tolstoi ja Fjodor Dostojevski, Turgenev ei käsitellyt töissään uskonnollisia aiheita. Tämä johti kohtalaisen viileisiin suhteisiin näitä kirjailijakollegoita kohtaan. Turgenevilla oli läheisin suhde ranskalaiseen kirjailijaan Gustave Flaubertiin.


title: Ivan Turgenev

text: Turgenev asui 1850-luvulta lähtien enimmäkseen Ranskassa, jonne hän muutti rakastamansa naisen perässä. Samalla hän levitti venäläisen realismin vaikutteita Länsi-Euroopassa. Tuona aikana hän myös tutustui yhdysvaltalaiseen Henry Jamesiin, joka käänsi hänen teoksensa "Nov" ("Новь") englanniksi nimellä "Virgin Soil", tehden Turgenevia tunnetuksi englanninkielisessä maailmassa. Turgenevin kirjat olivatkin ensimmäisiä Länsi-Euroopassa tunnetuksi tulleita 1800-luvun venäläisen kirjallisuuden klassikoita.


title: Ivan Turgenev

text: Turgenevin "Tarpeettoman ihmisen päiväkirja" teki ”tarpeettomasta ihmisestä” yleisen käsitteen. Turgenev käytti tätä tyyppihahmoa usein, mutta sen luojana pidetään Aleksandr Puškinia.


title: Guglielmo Marconi

text: Markiisi Guglielmo Marconi [] (25. huhtikuuta 1874 – 20. heinäkuuta 1937) oli italialainen fyysikko, keksijä ja liikemies, joka keksi langattoman lennättimen eli radion. Radion kehittämisessä oli mukana useita keksijöitä ympäri maailmaa, mutta Marconin 2. heinäkuuta 1897 hyväksyttyä brittipatenttia ”"Improvements in transmitting electrical impulses and signals and in apparatus there-for"” pidetään ensimmäisenä radiopatenttina, minkä takia Marconia pidetään radion keksijänä. Radiolähetyksiä oli kuitenkin kaikki radion ominaisuudet täyttävillä laitteilla lähetetty ennen Marconin patenttia. Tästä syystä radion keksijän titteli on kiistanalainen (katso lisää: "Radion historia"). Marconi sai yhdessä Karl Ferdinand Braunin kanssa Nobelin fysiikanpalkinnon vuonna 1909 ”ansioista langattoman lennättimen kehittämisessä.”


title: Guglielmo Marconi

text: Myöhemmässä elämässään Marconi puolusti aktiivisesti Italian fasisteja, kuuluen myös itse Italian fasistipuolueeseen.


title: Guglielmo Marconi

text: Marconi syntyi hänen isänsä omistamassa palazzo Marescalchissa (nyk. Palazzo Orlandini), Bolognassa, Italian kuningaskunnassa vuonna 1874. Hänen isänsä oli italialainen maanomistaja Giuseppe Marconi ja hänen äitinsä oli irlantilainen Annie Jameson, irlantilaisen viskimerkin Jamesonin perustajan tytär. Giuseppe oli aiemmin vuonna 1855 solminut avioliiton bolognalaisen naisen kanssa. Suhde päättyi kuitenkin vuotta myöhemmin, kun Giuseppen aviopuoliso kuoli synnytettyään Luigi-nimisen pojan. Leskeksi jäänyt Giuseppe muutti poikansa kanssa hänen isänsä luokse tämän ostamalle tilalle Villa Griffonelle, joka sijaitsi 11 kilometriä Bolognasta Pontecchiossa. Giuseppen isä huolehti silkkiperhosten toukkien kasvattamisesta, kun Giuseppe sai tehtäväkseen huolehtia tilan maista. Eräänä päivänä Giuseppe tapasi Bolognassa tulevan vaimonsa, joka oli tullut Italiaan opiskelemaan laulamista kun häntä oli kielletty laulamasta lontoolaisessa oopperatalossa. Ongelmana oli kuitenkin se, että 17 vuotta Annieta vanhempi Giuseppe oli italialainen ja jäänyt leskeksi, joten Jamesonin vanhemmat eivät hyväksyneet suhdetta. He onnistuivat kuitenkin pitämään toisiinsa yhteyden salaisen kirjeenvaihdon kautta ja he avioituivat Ranskassa toukokuussa vuonna 1864, jolloin Annie tuli täysi-ikäiseksi. Vuosi suhteen solmimisen jälkeen syntyi Alfonso Villa Griffonessa ja yhdeksän vuotta myöhemmin Guglielmo Bolognassa.


title: Guglielmo Marconi

text: Erään tarinan mukaan Marconin synnyttyä kaikki palatsin tarjoilijat kokoontuivat tuoreen äidin sängyn viereen katsomaan vastasyntynyttä poikaa. Tarinan mukaan eräs tarjoilija ihmetteli kuinka suuret korvat pojalla oli. Annien kerrotaan vastanneen tähän, että poika tulisi pystymään korviensa avulla kuulemaan pienimmänkin äänen ilmassa. Mikäli tarina pitää paikkansa, äiti sattui puhumaan osittain myös totta, vaikkei hän tiennytkään mitä hänen poikansa tulisi myöhemmin keksimään.


title: Guglielmo Marconi

text: Marconi aloitti opiskelun julkisessa koulussa Firenzessä vasta alle 12-vuotiaana. Hänen opiskelunsa ei sujunut kovinkaan hyvin, sillä häntä kiusattiin koulussa hänen puhumansa bolognalais-irlantilaisen aksentin vuoksi. Seuraavana vuonna perhe muutti Välimeren rannalla sijaitsevaan Livornoon, jossa Marconi pääsi opiskelemaan teknilliseen kouluun, joka oli enemmän hänen mieleen. Tätä aiemmin hän suunnitteli uraa merivoimissa, mutta epäonnistui Livornon merisotakoulun pääsykokeissa. Livornon teknillisessä instituutissa opiskelu meni Marconilta alle odotusten, eikä Marconi koskaan suorittanut korkeamman asteen koulutusta vaikka hän sai yksityisopetusta fysiikan osalta professori Vincenzo Rosalta. Kiinnostus fysiikkaan ja sähkötekniikkaan oli kuitenkin syttynyt. Nuoruudessaan hän myös oli kiinnostunut tieteellisten välineiden suunnittelemisesta sekä mekaanisten kojeiden purkamisesta ja uudelleen kokoamisesta. Hänen isänsä ei pitänyt poikansa harrastuksista ja halusi poikansa viettävän enemmän aikaa muun kuin "tieteellisen roskan" parissa. Pitääkseen suhteet isäänsä hyvinä Marconi harrasti elektroniikkaa salaisessa paikassa tilan puutarhassa. Marconin ja hänen äitinsä välinen suhde oli läheisempi ja äiti halusi tukea poikaansa harrastuksissansa Vapaa-aikanaan hän harrasti tieteiden ohella myös pianon soittamista ja taimenten kalastamista.


title: Guglielmo Marconi

text: Huonosti menneen kouluopiskelun takia Marconin tulevaisuus fyysikkona tai insinöörinä ei vaikuttanut kovin hyvältä. Tämän vuoksi hänen äitinsä haki apua Bolognan yliopiston fysiikan professori Augusto Righiltä, joka oli erikoistunut sähkömagneettisten aaltojen tutkimiseen. Marconin äiti sai Righin loppujen lopuksi taivuteltua auttamaan Marconia. Yliopistoon opiskelemaan Righi ei Marconia saanut, mutta hän sai pääsyn yliopiston kirjastoon ja sai opetusta Righin laboratoriossa.


title: Guglielmo Marconi

text: Ollessaan velipuolensa Luigin kanssa lomamatkalla Alpeilla Marconi luki Heinrich Hertzin artikkelin, jossa tämä todistaa sähkömagneettisen säteilyn olemassaolon. Marconi ymmärsi, että säteilyn avulla voitaisiin lähettää ja vastaanottaa viestejä langattomasti. Tämä innosti Marconia niin paljon, että hän aloitti isänsä tilalla Villa Griffonessa Bolognassa vuonna 1894 kokeet tekemällään parannetulla versiolla Hertzin rakentamasta koneesta. Ensimmäiset signaalit siirtyivät muutamia metrejä, mutta pian hän pidensi matkan pariin kilometriin. Marconi tarjosi keksintöä Italian hallitukselle, joka ei kiinnostunut. Tämän jälkeen hän demonstroi laitetta Britannian postilaitokselle. 1896 hän oli saanut signaalin havaittua 13 kilometrin päässä.


title: Guglielmo Marconi

text: Heinäkuussa 1897 Marconi perusti Lontoota kotipaikkanaan pitäneen yrityksen The Wireless Telegraph & Signal Company (josta myöhemmin tuli Marconi Wireless Telegraph Company). Yritys avasi radiotehtaan Chelmsfordiin Englantiin seuraavana vuonna, työllistäen 50 ihmistä.


title: Guglielmo Marconi

text: Marconi tuli tunnetuksi erityisesti radion kaupallistamisesta. Tähän liittyen hän teki lukuisia lähetyskokeita, joiden tarkoituksena oli osoittaa "langattoman lennättimen" mahdollisuudet kaupallisessa käytössä.Marconi oli naimisissa kaksi kertaa, ja hänellä oli poika ja kolme tytärtä. Hän kuoli Roomassa 20. heinäkuuta 1937. Marconi on haudattu Firenzeen Santa Croce -kirkkoon samaan riviin kuin Galileo Galilei ja Enrico Fermi.


title: Yhdysvaltain dollari

text: Yhdysvaltain dollari (symboli $, kansainvälinen valuuttatunnus USD) on Yhdysvaltain virallinen rahayksikkö. Yhdysvaltain dollari jaetaan sataan senttiin (, tunnus ¢). Yhdysvaltain dollari on yksi maailman vaihdetuimmista ja arvostetuimmista valuutoista ja myös rahanväärentäjien suosima valuutta.


title: Yhdysvaltain dollari

text: Useimmissa Yhdysvaltain dollarin kolikoissa ja seteleissä käytetään maan presidenttien muotokuvia. Poikkeuksia ovat kymmenen dollarin seteli, jossa on kuvattuna maan ensimmäinen valtiovarainministeri Alexander Hamilton, ja 100 dollarin seteli, jossa on Benjamin Franklin.


title: Yhdysvaltain dollari

text: Sana dollari tulee monessa Euroopan maassa aiemmin käytössä olleesta rahayksiköstä taaleri, ja Yhdysvaltain dollarista voidaan käyttää myös vanhahtavaa tai puhekielistä nimitystä "taala" (). Buck tarkoitti alun perin kauriinnahkaa.


title: Yhdysvaltain dollari

text: Erään teorian mukaan symboli $ on alun perin ollut Yhdysvaltojen ("United States") monogrammi, eli kirjaimet U ja S kirjoitettuna päällekkäin. Ennen US-dollarin perustamista yleisesti käytetty maailmanvaluutta oli Espanjan peso, josta käytettiin lyhennettä P ja monikkomuodon lyhennettä PS. Kilpailevan teorian mukaan $-merkki on kehittynyt nopeasti käsin kirjoitetusta PS-symbolista.


title: Yhdysvaltain dollari

text: Dollarin merkissä on tavallisesti ja virallisesti vain yksi pystyviiva. Erityisesti erilaisissa piirroksissa, kuten sarjakuvissa, esiintyy toisinaan kaksi pystyviivaa sisältävä epävirallinen versio.


title: Yhdysvaltain dollari

text: Yhdysvalloissa ja muissa anglosaksisissa maissa $-merkki kirjoitetaan tavallisesti luvun eteen, esimerkiksi $76. Suomenkielisessä tekstissä rahayksiköt suositetaan kirjoitettavaksi ensisijaisesti kirjaimin. Jos merkkiä $ käytetään suomenkielisessä tekstissä, se kirjoitetaan rahasumman jälkeen sanavälillä erotettuna:


title: Yhdysvaltain dollari

text: Yhdysvaltain kongressi antoi luonteeltaan symbolisen päätöslauselman dollarista Yhdysvaltain rahayksikkönä 6. elokuuta 1786, mutta vasta Alexander Hamiltonin aloitteesta kongressi sääti virallisen asetuksen dollarista laillisena maksuvälineenä ("Coinage Act") 2. huhtikuuta 1792.


title: Yhdysvaltain dollari

text:
Ensimmäiset dollarit olivat samanpainoisia ja samaa koostumusta kuin Espanjan kahdeksan realin kolikko, eli Espanjan dollari tai peso, ja ne kiersivät rinnan. Ne painoivat 550,209 graania ja sisälsivät 93,055 % hopeaa eli 25,560 grammaa. Vuoden 1792 lailla määrättiin Yhdysvaltain dollariin 371,25 graania hopeaa ja 24,75 graania kultaa (15:1). Vuonna 1834 kullan määrää vähennettiin 23,2 graaniin (1,5 grammaa) ja hiukan myöhemmin hopean ja kullan suhteeksi määrättiin 16:1 (23,22 graania kultaa).
Sisällissodan aikaan laskettiin liikkeelle ensimmäiset dollarimääräiset paperirahat (nk. vihreäselkäiset dollarit), joita ei voinut vaihtaa kullaksi. Kulta- ja hopeakolikoita laskettiin silti edelleen liikkeelle ja vuonna 1878 metallikanta palautettiin. Vuonna 1900 bimetallismista (hopea ja kulta) luovuttiin ja dollari sidottiin kultakantaan. Dollariin tuli 23,22 graania kultaa, mikä vastasi yhtä troy-unssia 20 $ hintaan. Puolen dollarin hopeakolikoita laskettiin liikkeelle aina vuoteen 1969.


title: Yhdysvaltain dollari

text: New Deal -talousohjelmassa 1933 kultakolikot ja muukin kulta vedettiin liikkeeltä ja lunastettiin liittovaltion haltuun 20,67 dollarin hinnalla unssilta. Dollarin hintaa alennettiin 13,71 graaniksi, eli yksi troy-unssi 35 dollarin hintaan. Toisen maailmansodan jälkeisessä Bretton Woodsin järjestelmässä kaikki muut valuutat olivat sidoksissa kiinteällä vaihtosuhteella dollariin ja siten epäsuorasti kullan hintaan. Vuoteen 1963 asti dollarin setelissä oli Yhdysvaltojen keskuspankin lupaus vaihtaa dollarit kultaan pyynnöstä.


title: Yhdysvaltain dollari

text: Kultakanta oli voimassa Yhdysvalloissa vuoteen 1971. Vuosien 1971 ja 1975 välillä käytettiin erinäisiä vaihtosuhteita, kunnes dollari päästettiin 1975 kellumaan vapaasti. Samalla myös Bretton Woods -järjestelmä romuttui.


title: Yhdysvaltain dollari

text: Vuoden 2009 lopulla YK:n ja Persianlahden öljynviejämaiden (OPEC) keskuudessa alettiin käydä keskusteluja Yhdysvaltojen dollarin korvaamisesta johtavana kaupantekovaluuttana jollakin muulla. Syynä tähän oli Yhdysvaltain suuri velka ja työttömyys. Uuden valuutan käyttöönoton tarkoituksena oli rikkoa riippuvaisuussuhde Yhdysvaltojen keskuspankin Federal Reserve Systemin kanssa.


title: Yhdysvaltain dollari

text: Yhdysvaltain dollari on ollut maailman merkittävin valuutta koko toisen maailmansodan jälkeisen ajan. Muita tämän ajanjakson merkittävimmistä valuutoista ovat olleet Japanin jeni (JPY), Saksan markka (DEM) ja Ison-Britannian punta (GBP). Euron tulo markkinoille vuonna 2002 on tasapainottanut tilannetta, ja nykyään voidaan sanoa maailmantaloudessa olevan kaksi suurta valuuttaa.


title: Yhdysvaltain dollari

text: Kun Yhdysvaltain dollarin ulkoinen kurssi alkoi alentua euroon nähden Irakin sodan myötä, kullan maailmanmarkkinahinta kiinnittyi euroon. Kullan USD/troy oz -hinnan nousun vuonna 2005 voitiin nähdä johtuvan USD/EUR-kurssimuutoksesta ja kullan maailmanmarkkinahinnan kehitys euroissa oli kohtalaisen vakaata. Onkin poliittisesti erittäin merkittävä kysymys, joskaan ei välttämättä aina kovin näkyvästi esiintyvä, miten maailman eri maat suhtautuvat dollariin ja euroon. Yhdysvallat haluaisi, että maat pitäisivät dollarin reservivaluuttanaan. Esimerkiksi Irakin sodan taustalla on joidenkin näkemysten mukaan arvioitu olevan Irakin valtion päätös poistua öljynhinnoittelussaan dollarista (ns. petrodollari) euroon. Jotkut pitävät tällaisia kysymyksiä merkittävinä myös Yhdysvaltojen suhteissa Iraniin.


title: Yhdysvaltain dollari

text: Dollari on maailmantalouden johtava valuutta ja reservivaluutta. Tästä on suuri etu Yhdysvalloille, koska sen valuutalle riittää aina kysyntää, ja tämän ansiosta sen ei tarvitse huolehtia budjetti- ja maksutasevajeistaan yhtä paljon kuin muiden maiden. Samoin velkaantumisessa on johtovaluutan maalle se etu, että ulkomaanvelka on pitkälti sen omassa rahassa, joten velan kasvamiseen tai moninkertaistumiseen liittyvää devalvaatioriskiä ei ole. Muissa maissa rahan arvon aleneminen johtaa ulkomaanvelkataakan suurenemiseen.


title: Yhdysvaltain dollari

text: Dollarin tulevaisuudesta maailmantaloudessa on keskusteltu paljon. Optimistisimman skenaarion mukaan Yhdysvallat korjaa nykyään suuret maksutase- ja budjettivajeensa sekä hoitaa liiat ulkomaanvelkansa ajan kanssa ilman suurempia ongelmia. Pessimistisimmän skenaarion mukaan tilanne päättyy maailmanlaajuiseen talouskriisiin dollarin haltijoiden menettäessä luottamuksensa dollariin, mistä seuraa maailmanlaajuinen joukkopako pois dollarista.


title: Yhdysvaltain dollari

text: Lähes kaikki raaka-ainepörssit tekevät noteeraukset USD:ssa. Noteerattavia raaka-aineita ovat esimerkiksi kaikki metallit, öljy ja tärkeimmät ruoka-aineet.


title: Yhdysvaltain dollari

text: Monien maiden taloudet ovat "dollarisoituneet", eli dollari on noussut niissä merkittävään asemaan ja toimii paikallisen valuutan rinnalla, jopa sen kokonaan syrjäyttäneenä. Dollarisoitumisen hyödyistä ja haitoista on keskusteltu paljon. Monissa maissa dollarisoituminen on myös sisäpoliittisesti tärkeä kysymys. Kuuba piti dollarisoitumista uhkana ja on pyrkinyt viime vuosina pääsemään irti dollarista.


title: Yhdysvaltain dollari

text: Lokakuussa 2009 brittiläinen The Independent julkaisi Robert Fiskin artikkelin, jonka mukaan Saudi Arabia, Kiina, Ranska ja Venäjä ovat neuvotelleet siirtymisestä pois dollarin käytöstä maailman öljykaupassa. Tarkoitus olisi siirtyä monien valuuttojen, kuten eurojen, jenien ja vielä suunnitteluvaiheessa olevien valuuttojen käyttöön öljykaupassa.


title: Yhdysvaltain dollari

text: Nykyisin käytössä olevat setelit ovat arvoiltaan 1, 2, 5, 10, 20, 50 ja 100 dollaria. Kaikki vanhatkin Yhdysvaltain setelit ovat kuitenkin edelleen käypää rahaa, vaikka vanhempia malleja ei rahaliikenteessä enää käytännössä kierräkään ja osasta on tullut nimellisarvoaan arvokkaampia keräilykohteina.


title: Yhdysvaltain dollari

text: Yhdysvalloissa on käytössä 1, 5, 10, 25 ja 50 sentin sekä 1 dollarin kolikot.


title: Juha Torvinen

text: Juha Ensio Torvinen (s. 24. maaliskuuta 1959 Rovaniemi) on Eppu Normaali -yhtyeen kitaristi. Hän oli perustamassa Eppu Normaali -yhtyettä vuonna 1976. Torvinen asuu nykyisin Ylöjärvellä. Torvinen on toiminut myös tuomarina ilmakitaroinnin maailmanmestaruuskisoissa sekä Poko Rekordsin A & R -henkilönä (tuotantopäällikkönä) vuosina 1996–2007. 1980-luvulla hän soitti usein vasenkätiseksi käännettyä Stratocasteria ja Gibson SG:tä. Nykyisin hän käyttää useimmiten Fender Telecaster- ja Ruokangas-kitaroita. Hänet mainitaan Eppu Normaalin hittikappaleessa ”Kitara, taivas ja tähdet” ja kappaleen ”Jäähyväiset rock’n’rollille” kertosäkeessä.


title: Juha Torvinen

text:
Suluissa levy, jolta kappaleen löytää.
Juha Torvisen soolosingle on saatavilla vinyylilevykokoelmalta "Soolot" sekä myöhemmin julkaistulla CD-kokoelmalla "Hatullinen paskaa / Soolot".


title: Krematorio

text: Krematorio on laitos, jossa suoritetaan tuhkauksia. Kotieläimiä tuhkataan eläinkrematorioissa.


title: Krematorio

text: Krematorio on yleensä varustettu yhdellä tai useammalla uunilla, ja tavallisesti siihen on myös yhdistetty tila, jossa voidaan pitää muistotilaisuus. Krematorion yhteydessä on tavallisesti myös ruumishuone ja jäähdytyskammio. Ennen tuhkausta uuni esilämmitetään noin 700–800 asteeseen, minkä jälkeen arkku vainajineen työnnetään uuniin erityisellä sisäänvientivaunulla, joka heti vedetään pois, minkä jälkeen uuni suljetaan. Kun arkku on polttokammiossa, se syttyy välittömästi.


title: Krematorio

text: Suomen lain mukaan krematoriota ei saa pitää taloudellisen voiton tavoittelemiseksi, ja krematorion ylläpitäjän on pidettävä luetteloa krematoriossa poltetuista henkilöistä henkilötunnuksineen. Krematoriota on lupa ylläpitää julkisyhteisöillä, uskonnollisilla yhteisöillä tai muulla rekisteröidyllä yhteisöllä, mikäli ne ovat hakeneet lupaa aluehallintovirastolta.


title: Krematorio

text: Suomen krematoriot ovat Evankelis-luterilaisten seurakuntien omistuksessa, lukuun ottamatta Krematoriosäätiön ylläpitämää Hietaniemen krematoriota Helsingin Hietaniemessä.


title: Hajaspektri

text: Hajaspektritekniikassa koodataan radiotaajuuteen lähetettävä viesti parametreillä, jotka vain vastaanottajalla on tiedossa. Ulkopuoliselle lähetetty viesti näyttää taustakohinalta. Tämä tekniikka on lähtöisin sotilaskäytöstä. Hajaspektritekniikka käyttää myös suurta taajuusaluetta, joka mahdollistaa erittäin nopean tiedonsiirron. Esimerkiksi UWB ja UMTS käyttävät tätä tekniikkaa hyväkseen.


title: Hajaspektri

text: Suorasekvenssihajaspektri (DSSS) eli "Direct-sequence spread spectrum" käyttää reduntattista bittimallia, jossa yhtä bittiä kuvaavaa mallia kutsutaan siruksi ("chip") tai sirpalekoodiksi ("chipping code"). Suuremmalla bittimallilla pystytään paremmin havaitsemaan ja korjaamaan lähetettyä dataa.


title: Hajaspektri

text: Taajuushyppelyhajaspektri (FHSS) eli "Frequency-hopping spread spectrum" tekniikassa käytetään kapeaa radiotaajuutta tiedon siirrossa. Taajuus kuitenkin vaihtelee sovitun mallin mukaisesti, jonka vuoksi tämä tekniikka tarvitsee laajemman taajuusalueen käyttöönsä.


title: Nikola Tesla

text: Nikola Tesla (; 10. heinäkuuta 1856 – 7. tammikuuta 1943) oli serbialais-yhdysvaltalainen fyysikko ja keksijä. Häntä pidetään yhtenä nykyhistorian merkittävimmistä keksijöistä. Hän osallistui muun muassa nykyaikaisen sähköenergian jakelulle ja käytölle keskeisten vaihtovirran, monivaihejärjestelmän ja induktiomoottorin kehittämiseen. Useiden Teslan patenttien hyödyntäminen onnistui vasta hänen kuolemansa jälkeen.


title: Nikola Tesla

text: Tesla on myös yksi radiotekniikan varhaisista kehittäjistä. Myöhemmin hänelle myönnettiin siitä patentti. Guglielmo Marconin ensimmäisessä Atlantin ylittäneessä radiolähetyksessä käytettiin 17:ää Teslan patenttia. Tästä aiheutui pitkäaikainen kiista, jonka oikeusistuin ratkaisi vasta Teslan kuoleman jälkeen. Tosin ratkaisuakin on kritisoitu Yhdysvaltojen etujen mukaiseksi. Hänen mukaansa on nimetty magneettivuon tiheyden yksikkö tesla, henkilöautojen valmistaja Tesla Motors sekä Belgradin Nikola Teslan lentoasema.


title: Nikola Tesla

text: Hän oli myös erittäin kielitaitoinen. Äidinkielensä serbokroaatin lisäksi hän puhui sujuvasti saksaa, latinaa, tsekkiä, italiaa, unkaria, ranskaa ja englantia. Tesla sanoi, että valokuvamuisti auttoi häntä oppimaan kieliä ja näkemään suunnitelmansa valmiina kuvina mielessään. Tämän vuoksi hän ei tehnyt piirroksia keksinnöistään.


title: Nikola Tesla

text: Teslan isä oli pappi Milutin Tesla. Milutin oli syntynyt 19. helmikuuta vuonna 1819 Meducissa, Likassa. Milutinin isä oli myös nimeltään Nikola Tesla (s. 1789), ja äiti oli Ana Kalinić, joka kuului tunnettuun Kalinićin sukuun. Tesla-nimi annettiin heille vasta, kun suku oli asettunut asumaan Likaan. Isän puoleisen suvun alkuperä on Tara-joen laaksossa, nykyisen Montenegron alueella eläneessä Draganić-suvussa.


title: Nikola Tesla

text: Vanhemman Teslan äiti oli Đuka Mandić. Hän oli serbialaisen papin tytär. Äidinpuoleisen suvun kotipaikka oli isänpuoleisen suvun tapaan Likassa ja myös Banovinassa. Đuka oli lahjakas tekemään työkaluja. Hän muisti useita serbialaisia eeppisiä runoja, muttei koskaan oppinut lukemaan.


title: Nikola Tesla

text: Teslan ja hänen vanhempiensa lisäksi perheeseen kuului neljä muuta lasta. Teslan ainoa veli Dane kuoli ratsastusonnettomuudessa, kun Tesla oli viisivuotias. Veljensä lisäksi hänellä oli kolme siskoa: Milka, Angelina ja Marica. Perhe muutti vuonna 1862 Gospićiin. Koulunkäynnin Tesla aloitti 28. kesäkuuta (10. heinäkuuta). Hänet kastoi Serbian patriarkaattiin kuulunut pappi Toma Oklobdžija.


title: Nikola Tesla

text: Koulunkäynnin Tesla aloitti 1862 Karlovacissa. Neljän opintovuoden pituiseksi suunnitellun lukio-opintojakson Gimnazije Karlovacissa hän suoritti kolmessa vuodessa. Vuosina 1873–1874 Tesla sairasti pitkään koleraa ja oli toipilaana.


title: Nikola Tesla

text: Grazin Polyteknillisessä Korkeakoulussa Itävallassa Tesla opiskeli 1875 lähtien. Vuonna 1878 Tesla sai työn piirtäjänä insinööritoimistossa Sloveniassa Mariborissa ja vietti epäsäännöllistä elämää. Vuonna 1880 hän lähti sukulaisten avustamana opiskelemaan Prahaan ja osallistui Karl-Ferdinand Yliopiston luennoille.


title: Nikola Tesla

text:
Vuonna 1881 Tesla sai työpaikan Unkarissa Budapestin Lennätinlaitoksessa ja upouudessa Puhelinlaitoksessa. Hän paransi puhelinjärjestelmää niin, että hänestä tuli yhtiön johtava sähköasentaja. Hän oppi puhumaan unkaria.
Vuonna 1882 Tesla työskenteli Pariisissa Continental Edison Companyssä ensin uusien hehkulamppu valaistusasennusten ja sitten mm. moottoreiden sähkösuunnittelun parissa. Hän oppi puhumaan ranskaa ja matkusti 1883 ympäri Ranskaa ja Saksaa Edisonin asiantuntijana.


title: Nikola Tesla

text: Teslan lapsuuden haaveena oli valjastaa Niagaran putoukset sähköntuotannolle. Vuonna 1884 Tesla muutti Yhdysvaltoihin ja sai maan kansalaisuuden 1891. Hänet palkattiin heti Thomas Edisonin tutkimuslaboratorioon New Yorkiin. Tesla puolusti vaihtovirtaa, kun Edison kannatti tasavirtaa sähkönsiirron menetelmänä. Teslan vaihtovirtajärjestelmät olivat ylivoimaisia Edisonin tekniikkaan nähden, ja niinpä niistä tuli vähitellen hallitseva tekniikka markkinoilla. Myöhemmin Teslasta ja Edisonista tuli kilpailijoita.


title: Nikola Tesla

text: Tesla perusti 1886 oman laboratorion, joka tuhoutui myöhemmin tulipalossa. Hän perusti uuden laboratorion Manhattanille ja jatkoi siellä muun muassa dynamoiden kehitystyötä.


title: Nikola Tesla

text: Vuonna 1899 Tesla päätti muuttaa Coloradoon kehittääkseen korkean jännitteen ja taajuuden sähkölaitteita. Hänen aikomuksenaan oli kehittää laite, joka jakaisi sähköä ilman johtoja jokaiseen talouteen. Coloradossa olevassa tutkimuskeskuksessaan hän rakensi suurimman niin kutsutun teslamuuntajansa. Sillä hän pystyi tuottamaan yli kymmenmetrisiä kipinäpurkauksia.


title: Nikola Tesla

text: Tesla palasi New Yorkiin ja sai rahoituksen hankkeelleen rakentaa suurikokoinen, 56-metrinen sähkövirran lähetin (Wardenclyffe Tower). Rahoittajat kuitenkin vetäytyivät projektista myöhemmässä vaiheessa, jolloin lehdistö alkoi kutsua tornia "miljoonan dollarin hullutukseksi".


title: Nikola Tesla

text: Elinaikanaan Tesla patentoi noin 300 keksintöä maailmanlaajuisesti. Teslalle on todistetusti myönnetty ainakin 278 patenttia 26:ssa maassa. Suurin osa Teslan patenteista oli Yhdysvalloissa, Britanniassa ja Kanadassa, mutta monet ympäri maailmaa. Useita Teslan keksintöjä ei koskaan patentoitu.


title: Nikola Tesla

text: Teslan Long Islandilla sijaitsevaan Wardenclyffen laboratorioon suunnitellaan tiedekeskusta. Keskuksen perustamiseksi on järjestetty kampanja, jonka tuotolla rakennus ostetaan Agfa-konsernilta. Idea keskuksesta on ollut vireillä parikymmentä vuotta.Teslan sanotaan kärsineen pakko-oireisesta häiriöstä ja pakkomielteistä. Hän ei mennyt koskaan naimisiin eikä hänellä ollut jälkeläisiä. Tesla sanoi selibaatin ja naimattomuuden olevan luovuutensa ja energiansa lähde. Hän kärsi bakteerikammosta ja pelkäsi helmikoruja käyttäviä naisia. Elämänsä loppupuolella hän vietti mielellään aikaa pulujen kanssa. Teslan tiedetään rakastaneen pelastamaansa loukkaantunutta pulua eli kesykyyhkyä koko sydämestään niin, että hän nimesi sen vaimokseen ja sanoi neroutensa kadonneen linnun kuollessa. Omaelämäkerrassaan "Elämäni keksinnöt" Tesla kertoo pystyneensä lapsena kuulemaan kärpäsen laskeutuvan pöydälle ja aistineensa pimeässä esineitä lepakon tavoin.


title: Tetraedri

text: Tetraedri on monitahokas, jossa on neljä tahkoa. Tahkot ovat kolmioita.


title: Tetraedri

text: Tetraedri on myös kolmiulotteinen simpleksi. (Yksiulotteinen simpleksi on jana, ja kaksiulotteinen simpleksi on kolmio). Simpleksit ovat tärkeitä algebrallisessa topologiassa.


title: Tetraedri

text:
Tetraedri on "säännöllinen", jos sen kaikki särmät ovat yhtä pitkiä. Tällöin tahkot ovat tasasivuisia kolmioita. Tetraedri on yksinkertaisin viidestä mahdollisesta säännöllisestä monitahokkaasta. Jos särmän pituus on formula_1, niin tetraedrin tilavuus formula_2 ja tahkojen yhteispinta-ala formula_3 ovat
formula_4 ja formula_5.


title: Tetraedri

text: Säännöllisen tetraedrin särmän pituus voidaan laskea tilavuudesta lähtien soveltamalla kaavaa


title: Tetraedri

text: Jos säännöllisen tetraedrin tahkojen keskipisteet yhdistää, syntyy uusi säännöllinen tetraedri. Se on siis itsensä duaalikappale.


title: Tetraedri

text: Säännöllistä tetraedriä käytetään useissa roolipeleissä noppana. Silloin sitä voi kutsua myös nimellä d4, joka tarkoittaa, että siinä on neljä tahkoa.


title: Metsä

text: Metsä on elinympäristö, biotooppi, joka koostuu pitkistä yleensä puurunkoisista kasveista, joiden latvuskerros eli latvusto muodostaa melko yhtenäisen peitteen ja joiden seassa esiintyy lyhyempiä kasveja muodostaen alempia kerroksia. FAO:n määritelmän mukaan metsänä pidetään vähintään 5 000 neliömetrin kokoista aluetta, jolla puut kohoavat yli viiden metrin korkeuteen ja latvusto peittää yli 10 prosenttia pinta-alasta.


title: Metsä

text: Maanpinnan tuntumassa kasvava sienirihmasto on metsän kasvulle ja hyvinvoinnille erittäin tärkeä. Pinnanalaisten hajottajaeliöiden valtaisa joukko yhdessä sienien kanssa kierrättää metsän ravinteita ja kivennäisaineita. Puusta pudonnut lehti, neulanen tai oksa maatuu vähitellen, ja siinä olevat ravinteet päätyvät lopulta, hajoamisen kautta, puiden juuristoon, ja sitä kautta takaisin kiertoon. Lehdissä ja neulasissa tapahtuva yhteyttäminen mahdollistaa elämän maapallolla.


title: Metsä

text: Metsät puhdistavat ilmaa ja siksi metsät edistävät ihmisten terveyttä.


title: Metsä

text: Metsiä on kaikissa ilmastovyöhykkeissä kylmimpiä ja kuivimpia lukuun ottamatta. Napa-alueilla ja vuoristossa metsien levinneisyys päättyy puurajalla. Suomessa puurajan muodostaa hieskoivu pohjoisimman Lapin tuntureilla.


title: Metsä

text: "Trooppiset sademetsät" kasvavat päiväntasaajan molemmin puolin muun muassa Kaakkois-Aasiassa, Afrikassa, Keski- ja Etelä-Amerikassa. Sademetsissä on paljon puulajeja, ja ne ovat tiheitä. Sademetsien puut eivät pudota lehtiään minään vuodenaikana.


title: Metsä

text: "Monsuunimetsiä" kasvaa trooppisilla seuduilla, pääasiassa Etelä- ja Kaakkois-Aasiassa, missä vuorottelevat kuiva- ja sadekausi. Kuiva-ajaksi puut varistavat usein lehtensä.


title: Metsä

text: "Savannimetsät" kasvavat tropiikissa arojen ja sademetsien välissä. Savannin puut ovat matalia, usein piikikkäitä ja pienilehtisiä. Puut kasvavat harvassa, ja maa on heinikon peitossa. Kuivemmilla alueilla, suoraan aavikkoon rajoittuen kasvaa "piikkimetsiä", joiden puut ovat pieniä ja piikikkäitä, usein rakenteeltaan erikoisia, esimerkiksi akasiat.


title: Metsä

text: Lämpimällä vyöhykkeellä talvisadealueilla, pääasiassa Australiassa, Kaliforniassa, Kapmaassa ja Välimeren maissa kasvaa "nahkealehtisiä", "ainavihreitä lehtimetsiä", joiden puut ovat useimmiten pieniä ja sopeutuneita kuivaan ympäristöön. Tällaisia puita ovat esimerkiksi tammi, myrtti, oliivipuu ja laakeripuu. Lisäksi tällaisilla alueilla kasvaa havupuita kuten sypressit ja pinja.


title: Metsä

text: Lämpimän vyöhykkeen seuduilla, joille on kuitenkin ominaista talvi ja lämmin sateinen kesä, pääasiassa Keski-Eurooppa, Japani, Yhdysvaltain itäinen osa, laajoja alueita Kiinassa, kasvaa "kesävihreitä lehtimetsiä" eli "lehtometsiä", joille tyypillisiä puita ovat tammi, vaahtera, pyökki, jalava ja saarni. Lisäksi erityisesti Pohjois-Amerikassa ja Japanissa esiintyy runsaasti havupuita. Maan pintakerros on tavallisesti kuohkeata multaa, ja pintakasvillisuuden muodostavat erilaiset ohutlehtiset ruohot.


title: Metsä

text: "Boreaaliset havumetsät" eli "kangasmetsät" eli "taiga" muodostavat leveän vyöhykkeen poikki Kanadan, Pohjois-Aasian ja Pohjois-Euroopan. Puuston muodostavat havupuut, kuten kuusi, mänty ja lehtikuusi, sekä jotkin lehtipuut kuten koivu ja haapa. Aluskasvillisuus koostuu pääasiassa varvuista, sammalista ja jäkälistä. Vuoristossa ja pohjoisrajalla kangasmetsät muuttuvat huonompikasvuisiksi ja lopulta puuttomaksi tundra- tai alppikasvillisuudeksi.


title: Metsä

text: Suomen metsät on jaoteltu metsätyyppeihin, joista tärkeimmät ovat (rehevimmästä karuimpaan): lehtometsä, lehtomainen kangas, tuore kangas, kuivahko kangas, kuiva kangas ja karukkokangas. Kutakin metsätyyppiä luonnehtivat tietyt opaskasvit. Lehdossa monet pitkävartiset ja mehevät ruohot ja saniaiset, lehtomaisella kankaalla käenkaali, sananjalka ja sammalet, tuoreella mustikka ja sammalet, kuivalla puolukka ja jäkälät ja karukolla kanerva ja jäkälät. Useat lintulajit ovat tyypillisiä tietyn metsätyypin metsässä, esimerkiksi mustapääkerttu lehdossa, hippiäinen tuoreella ja leppälintu karukossa.


title: Metsä

text: Metsien määrä on vähentynyt ihmisen toiminnan tuloksena erityisesti trooppisella vyöhykkeellä. Metsää kasketaan pelloksi, erikoispuita (esimerkiksi mahonki, tiikki) etsitään yhä kaukaisemmilta seuduilta, sellu- ja paperitehtaita sekä sahoja rakennetaan jatkuvasti lisää erityisesti kehittyviin maihin ja niin edelleen. Toisaalta istutusmetsien määrä lisääntyy jatkuvasti. Suosituimpia ovat nopeakasvuiset eukalyptus ja kontortamänty massapuuksi.


title: Metsä

text: Suomessa istutetaan joka vuosi miljoonia puuntaimia, pääasiassa mäntyä, kuusta ja koivua. Tammen, lehtikuusen ja erilaisten jalokuusten (joulukuusipuita) viljely on lisääntynyt. Suomi on kuitenkin yksi harvoista maista missä metsien määrä ei ole vähentynyt.


title: Metsä

text:
Vuonna 2015 julkaistun arviolaskelman mukaan Maan metsissä on noin kolme biljoonaa puuta. Laskelma perustuu valituilta alueilta laskettujen runkojen määriin ja satelliittikuviin. Arviolta ihmiset kaatavat noin 15 miljardia puuta vuodessa ja istuttavat noin viisi miljardia puuta kaadettujen
tilalle.


title: Kaukopuhelu

text: Kaukopuhelu on puhelinverkossa soitettava telealueelta toiselle suuntautuva puhelu, jonka soittaminen vaatii suuntanumeron valinnan ennen vastaanottajan puhelinnumeroa. Eri telealueilla sijaitsevien matkapuhelimien välistä puhelua kutsutaan kuitenkin matkapuheluksi.


title: Kaukopuhelu

text: Ennen lankapuhelinverkon täydellistä automatisointia kaukopuhelut olivat käsivälitteisiä ja ne piti tilata etukäteen. Kaukopuhelua ei siis voinut soittaa suoraan puhelimesta toiseen, vaan se oli Suomessa tilattava valtionkeskuksen kautta.


title: Kaukopuhelu

text: Käsivälitteiset kaukopuhelut jaettiin Suomessa erilaisiin kiireellisyysluokkiin: tällaisia olivat esimerkiksi: normaali, erittäin kiireellinen sekä pikapuhelu.


title: Oktaedri

text: Oktaedri eli "8-tahokas" on geometrinen kappale, jonka pinnan muodostavat 8 monikulmiota eli "tahkoa".


title: Oktaedri

text:
Usein oktaedrillä tarkoitetaan "säännöllistä oktaedriä", joka on säännöllinen monitahokas. Sen tahkot ovat tasasivuisia kolmioita. Särmiä on 12 ja kärkiä 6. Jos särmän pituus on formula_1,
oktaedrin tilavuus on


title: Oktaedri

text: ja tahkojen yhteispinta-ala on


title: Oktaedri

text: Jos säännöllisen oktaedrin tahkojen keskipisteet yhdistetään, syntyy oktaedrin sisälle kuutio, kuutio on siis oktaedrin duaalikappale.


title: Oktaedri

text: Säännöllistä oktaedriä käytetään joissain roolipeleissä noppana. Silloin sitä voi kutsua myös nimellä d8, joka tarkoittaa, että siinä on kahdeksan tahkoa.


title: Dodekaedri

text: Dodekaedri eli 12-tahokas on geometrinen kappale, jonka muodostavat 12 monikulmiota eli "tahkoa".


title: Dodekaedri

text:
Tavallisesti dodekaedrilla tarkoitetaan "säännöllistä dodekaedria", joka on säännöllinen monitahokas. Sen tahkot ovat säännöllisiä viisikulmioita. Särmiä on 30 ja kärkiä 20. Jos särmän pituus on formula_1, niin dodekaedrin tilavuus formula_2 ja tahkojen yhteispinta-ala formula_3 saadaan seuraavilla kaavoilla:
formula_4 ja formula_5.


title: Dodekaedri

text: Jos säännöllisen dodekaedrin tahkojen keskipisteet yhdistää, syntyy sen sisään säännöllinen ikosaedri, dodekaedrin duaalikappale.


title: Dodekaedri

text: Säännöllistä dodekaedriä käytetään joissain roolipeleissä noppana. Silloin sitä voi kutsua myös nimellä d12, joka tarkoittaa, että siinä on kaksitoista tahkoa.


title: Ikosaedri

text: Ikosaedri eli 20-tahokas on geometrinen kappale.


title: Ikosaedri

text:
Tavallisesti ikosaedrillä tarkoitetaan "säännöllistä ikosaedriä", joka on säännöllinen monitahokas. Sen tahkot ovat tasasivuisia kolmioita. Särmiä on 30 ja kärkiä 12. Jos särmän pituus on formula_1, niin ikosaedrin tilavuus formula_2 ja tahkojen yhteispinta-ala formula_3 ovat
formula_4 ja formula_5.


title: Ikosaedri

text: Jos säännöllisen ikosaedrin tahkojen keskipisteet yhdistää, syntyy sen sisään säännöllinen dodekaedri, ikosaedrin duaalikappale.


title: Ikosaedri

text: Säännöllinen ikosaedri on eräs Platonin kappaleista.


title: Ikosaedri

text: Säännöllistä ikosaedriä käytetään useissa roolipeleissä noppana. Silloin sitä voi kutsua myös nimellä d20, joka tarkoittaa, että siinä on kaksikymmentä tahkoa. Tunnetuin roolipeli jossa on ikosaedrin muotoinen noppa lienee Dungeons & Dragons.


title: Ikosaedri

text:
Karteesiset koordinaatit formula_6, formula_7 ja formula_8 määrittävät origokeskisen ikosaedrin kärjet, missä vakio
formula_9
on kultainen leikkaus. Kärjistä voidaan muodostaa kolme kultaista suorakulmiota, jotka ovat keskenään suorassa kulmassa.


title: Saari

text: Saari on veden kokonaan ympäröimä mannerta pienempi maa-alue. Hyvin pieniä saaria voidaan kutsua luodoiksi tai kareiksi, joskin suomenkielisissä paikannimissä sana luoto voi sisältyä perusosana myös suurehkojen saarten nimiin, kuten Olkiluoto ja Hailuoto. Saari voi olla myös ihmisen aikaansaama keinotekoinen saari.Suomen suurimpana saarena on vanhastaan pidetty Soisaloa (1 635 km²), jonka ympärillä vedenpinta ei kuitenkaan ole samassa tasossa. Toinen ehdokas Suomen suurimmaksi saareksi on Sääminginsalo (1 069 km²), jonka ympärillä vedet ovat samassa tasossa. Sääminginsalo on kuitenkin saari vain, mikäli kaivetun kanavan mantereesta erottama alue hyväksytään saareksi. Suomen merialueiden suurin saari on Ahvenanmaan pääsaari Manner-Ahvenanmaa (685 km²).


title: Robbie Williams

text: Robert Peter ”Robbie” Williams (s. 13. helmikuuta 1974 Burslem, Stoke-on-Trent, Staffordshire) on brittiläinen poplaulaja, joka tuli tunnetuksi Take Thatin jäsenenä ja on sen jälkeen luonut menestyksekkään soolouran. Hänen levyjään on myyty maailmanlaajuisesti yli 77 miljoonaa albumia ja tämän lisäksi hän on voittanut 15 BRIT-palkintoa. Hän oli Take That -kautensa jälkeen usein julkisuudessa päihdeongelmansa takia.


title: Robbie Williams

text: Williamsin vanhemmat pitivät The Red Lion -nimistä pubia. Kun Williams oli kolmivuotias, hänen vanhempansa erosivat ja hänen äidistään Janetista tuli yksinhuoltaja. Robbien isä Peter on koomikko, joka käyttää esiintyessään nimeä Pete Conway. Hänen äitinsä on floristi.


title: Robbie Williams

text: Robbie Williams lopetti koulun 16-vuotiaana. Hänen ensimmäinen työnsä oli ikkunalasitusten myyminen ovelta ovelle.


title: Robbie Williams

text: Vuonna 1989 Williamsin äiti kannusti poikaansa menemään koelaulutilaisuuteen, jonka seurauksena Robbie sai paikan seuraavana vuonna perustetussa Take That -yhtyeessä. Hänestä tehtiin yhtyeen imagossa ”musta lammas”. Take Thatista tuli eräs kaikkien aikojen menestyneimmistä brittiyhtyeistä, jolla oli muun muassa kymmenen listaykkössingleä Isossa-Britanniassa. Williams lauloi yhtyeen kappaleissa enimmäkseen taustalla. Poikkeuksena hitti ”Everything Changes” oli täysin Williamsin laulama. Robbie Williams ei ollut missään vaiheessa pitänyt manageristaan Nigel Martin-Smithistä ja käyttäytyi tämän sääntöjen vastaisesti oman unelmansa takia, joten hänet erotettiin bändistä 1995.


title: Robbie Williams

text: Vuoden 1995 aikana Williamsilla oli vaikeuksia ylipainonsa ja alkoholin takia, jota ei auttanut Oasis-yhtyeen kitaristi Noel Gallagherin antama kommentti ”läski taustalaulaja Take Thatista”. Robbie Williamsin ensimmäinen soolosingle oli George Michael -cover ”Freedom” vuonna 1996. Kappale nousi Ison-Britannian singlelistan toiselle sijalle. Soolouran alku oli melko hapuileva ja suureen suosioon Williams nousi vasta viidennen singlensä, Guy Chambersin kanssa yhteistyössä tekemänsä ”Angelsin” myötä. Vuonna 1997 julkaistu debyyttialbumi "Life Thru a Lens" nousi listaykköseksi Isossa-Britanniassa vasta ”Angelsin” menestyksen myötä, seitsemän kuukautta julkaisupäivänsä jälkeen. Albumia on myyty noin neljä miljoonaa kappaletta. Varsinkin kotimaassaan Williams sai arvostusta myöhemmin muun muassa albumistaan "Swing When You’re Winning" ja hiteistään ”Millennium”, ”No Regrets”, ”She’s the One” ja ”Rock DJ”. Kansainvälisesti Williamsin suurin menestys on ollut vuoden 2002 albumi "Escapology", jolla ovat hitit ”Feel” ja ”Come Undone”. "Escapologya" on myyty noin seitsemän miljoonaa kappaletta.


title: Robbie Williams

text: Joulukuussa 2001 Williams julkaisi singlen ”Somethin’ Stupid” yhdessä näyttelijä Nicole Kidmanin kanssa. Laulun duetoivat alun perin Frank ja Nancy Sinatra.


title: Robbie Williams

text: Vuonna 2002 Williams solmi levy-yhtiö EMI:n kanssa sopimuksen, jonka suuruudeksi oletetaan jopa 130 miljoonaa euroa. Williamsin ensimmäinen levy EMI:lle oli "Escapology", joka julkaistiin saman vuoden lokakuussa.


title: Robbie Williams

text: Vuonna 2003 Williams esiintyi Knebworth Parkissa kolmena iltana yli 375 000 katsojalle, ja tapahtuma oli Englannin historian suurin. Lisäksi hän on voittanut Brit Awards -palkintoja enemmän kuin yksikään muu artisti.


title: Robbie Williams

text: 77 miljoonaa levyä myynyt Robbie Williams on yhtenään asettanut uusia ennätyksiä sekä albumi- että lippumyynnillä, eikä vähiten, kun hän pääsi "Guinness World Records" -kirjaan vuonna 2006 myytyään 1,6 miljoonaa lippua yhdessä päivässä vuoden 2006 -kiertueelleen. Kyseisen kiertueen näki yhteensä jopa 3,7 miljoonaa ihmistä.


title: Robbie Williams

text: Williamsin kahdeksas studioalbumi "Reality Killed the Video Star" julkaistiin 9. marraskuuta 2009. Ensimmäinen single levyltä on ”Bodies”, joka julkaistiin fyysisesti 12. lokakuuta ja digitaalisesti päivää aikaisemmin. Levyn ja singlen tuottajana toimii Trevor Horn. Williams julkaisi uuden albuminsa Take The Crown Marraskuussa 2012.


title: Robbie Williams

text:
Lokakuussa 2009 Williams piti paluukonserttinsa Lontoossa. Konsertillaan hän teki maailmanennätyksen, sillä se esitettiin samaan aikaan 250 elokuvateatterissa eri puolilla maailmaa, mikä on suurin määrä teatteriesityksiä livekonsertille.Elokuussa 2010 Williams avioitui naisystävänsä, yhdysvaltalaisen näyttelijän Ayda Fieldin kanssa kotonaan Beverly Hilsissä, Kaliforniassa.
Heillä on Theodora "Teddy" Rose (s. 2012) ja Charlton "Charlie" Valentine (s. 2014) -nimiset tyttö ja poika, sekä kolmas, vuonna 2018 sijaissynnyttäjän avulla syntynyt Colette "Coco" -niminen tyttövauva.


title: Airbus A380

text: Airbus A380 on eurooppalaisen lentokonevalmistaja Airbusin rakentama laajarunkoinen matkustajalentokone, jonka lähin kilpailija on liki 40 vuotta suurimman matkustajakoneen titteliä hallussaan pitänyt Boeing 747. A380 on vuodesta 2007 ollut maailman suurin matkustajakone, ja siihen mahtuu 853 matkustajaa.


title: Airbus A380

text: Airbus A380 (lempinimeltään superjumbo) on kaksikerroksinen koko pituudeltaan, toisin kuin Boeing 747, jossa on etuosan yläkerrassa vain muutamia kymmeniä istumapaikkoja. A380-800 kuljettaa noin 525 matkustajaa kolmen luokan (ykkös-, business- ja turisti-) yhdistelmällä, mutta pelkillä turistiluokan istuimilla varustettuna koneeseen voidaan sijoittaa sertifioinnin sallima enimmäismäärä 853 matkustajaa. Osa lentoyhtiöistä (kuten Emirates) on suunnitellut jopa alle 500 paikan järjestelmiä, jolloin virkistystiloille jää lisää tilaa. Kilpailijan Boeing 747:een mahtuu tyypillisessä kolmen luokan kokoonpanossa 370 matkustajaa.


title: Airbus A380

text: Kone esiteltiin julkisuudelle Toulousessa, Ranskassa 18. tammikuuta 2005. Samalla yhtiö paljasti uuden sinivalkoisen värityksensä. Ensimmäinen lento oli 27. huhtikuuta 2005. Lennon lähtö- sekä saapumispaikkana toimi Toulousen Blagnacin lentokenttä Etelä-Ranskassa. Lennon päällikkönä oli Claude Lelaie ja kapteenina toimi Jacques Rosay. Miehistöön kuului heidän lisäkseen neljä koelentoinsinööriä. A380 saavutti lentokelpoisuussertifikaatin 12. joulukuuta 2006. Sertifikaatin myönsivät eurooppalainen EASA ja yhdysvaltalainen FAA.


title: Airbus A380

text: A380:een voi verrata myös B-52 Stratofortress -pommikonetta, joka on noin 49 metriä pitkä, 12,4 metriä korkea ja jonka siipien kärkiväli on 56,4 metriä. Jopa B-52 on siis pieni kone Airbusin uutuuteen verrattuna. Suurin A380-800F-mallin lentoonlähtöpaino on 590 000 kilogrammaa, mikä on hieman vähemmän kuin Antonov An-225 -rahtikoneen 640 000 kg.


title: Airbus A380

text: Rakentamisessa käytetään myös lentokoneiden valmistuksessa uutta laserhitsausta, joka nopeuttaa alumiinilevyjen yhteenliittämistä huomattavasti. Perinteisellä hitsauksella samaan työhön kuluu viisi tuntia, kun laserilla se onnistuu noin puolessa tunnissa. Laserhitsattu sauma ei altistu ajan myötä yhtä paljon korroosiolle kuin perinteinen hitsaussauma. Laseria käytetään myös rungon alumiinilevyjen leikkauksessa. Tietokoneohjatun laserin tarkkuus on omaa luokkaansa, ja kun levyt ovat juuri sen kokoisia kuin tarve on, rakenne kestää paremmin ja se on myös kevyempi.


title: Airbus A380

text:
A380 on toinen liikennelentokone, joka on suunniteltu täysin tietokoneella; ensimmäinen oli Boeing 777. Nykyaikaiset tietoverkot mahdollistivat myös sen, että koneen eri osa-alueita pystyttiin suunnittelemaan eri maissa ja myös alihankkijoilla oli mahdollisuus vaikuttaa suunnitteluun. Samalla tavalla myös osien valmistusta pystytään hajauttamaan. Suurimpia komponentteja valmistetaan niin Espanjassa, Ranskassa, Englannissa kuin Saksassakin. Myös suomalainen yritys Patria (Patria Aerostructures) on suunnitellut ja valmistaa A380:n siipiin ilmanohjaimia. Siipien spoilerit on suunniteltu ja valmistetaan Suomessa, Patrian tehtaalla Jämsän Hallissa.
Koneiden eri puolilla Eurooppaa valmistetut osat (siivet Englannissa, rungon alaosa ja pyrstö Espanjassa, rungon osat Saksassa sekä mm. ohjaamo Ranskassa) kuljetetaan Ranskan Toulouseen, jonne on rakennettu uusia koneiden kokoonpanohalleja. Koneille tarvittiin uudet kokoonpanohallit, sillä mihinkään aikaisemmista ne eivät olisi mahtuneet. Toulousessa kootut koneet lennetään Hampuriin maalattaviksi. Koneet saavat siellä modernin pintamaalinsa, jonka koostumukseen on kiinnitetty huomiota muun muassa painonsäästön kannalta. Tästäkin huolimatta maalia kuluu 3 600 litraa konetta kohden. Koneet myös sisustetaan Hampurissa. Airbus rakentaa myös muualle uusia tuotanto- ja suunnittelulaitoksia.


title: Airbus A380

text: Uusi, leveä ja kaksikerroksinen kone avasi lentoyhtiöille uusia mahdollisuuksia. Ne eivät rajoitu enää B747:n yläkerrassa olevaan pieneen baariin, vaan nyt koneeseen voidaan lentoyhtiön toivomuksesta rakentaa ravintola, omat tilat liikemiehille, kuntosali, pelihalli, kasino, entistä paremmat WC-tilat, kunnollisia makuutiloja ja niin edelleen.


title: Airbus A380

text: Koneesta tehtäneen matkustajaversion ohella myös rahtiversio. Rahtiversiossa A380-800F on matkustajaversion tapaan kolme kantta, jotka kaikki ovat rahtikäytössä. Se pystyy kantamaan 150 tonnia rahtia, mikä on noin 20 tonnia enemmän kuin B747:n rahtiversio. (Rahtiversion ongelmista on kerrottu alempana.)


title: Airbus A380

text: Tulevaisuudessa A380-800-mallista kehitettäneen tätäkin suurempi malli. Airbus A380-900-malli kuljettaisi yhdessä luokassa lähes tuhat ihmistä. Nykyisen 800-version siivet on suunniteltu pitäen silmällä juuri tätä suurempaa sisarmallia, joten rakenteelliset muutokset koskisivat ensisijaisesti runkoa ja moottoreita. Lentoyhtiöistä ainakin Emirates on ilmoittanut hankkivansa myös 900-mallin koneita, mikäli Airbus tämän jättiläisen jonain päivänä rakentaa.


title: Airbus A380

text: Boeing 747 edustaa Airbusin mukaan jo vanhaa suunnittelua ja tekniikkaa, vaikka koneeseen on vuosien varrella tehty monia uudistuksia. Airbus on laskenut, että kulut lennetyllä matkustajakilometrillä ovat jopa 20 % pienemmät kuin Boeing 747-400:lla, kun käytetään uusia kevyempiä komposiittimateriaaleja, modernia suunnittelua ja kehittynyttä moottoritekniikkaa.


title: Airbus A380

text: Rolls-Roycen uuden moottoritekniikan avulla lähtötilanteessa syntyvän lentomelun sanotaan puolittuvan, jos konetta verrataan Boeingin vastaavaan. Uudet moottorit ovat myös huomattavasti taloudellisempia, sillä ne käyttävät noin 13 prosenttia vähemmän polttoainetta kuin 747:n moottorit tällä hetkellä kuluttavat. Näiden Rolls-Roycen uusien Trent 900 -moottoreiden on sanottu kuluttavan suhteessa suunnilleen saman verran polttoainetta kuin modernin henkilöauton dieselmoottori.


title: Airbus A380

text: Vaikka A380 pystyy lentämään yhdellä tankkauksella jopa 16 000 kilometriä, sen käytännöllisyys ei nykymaailman suurkaupungeissa rajoitu pitkiin matkalentoihin. Sitä voisi käyttää esimerkiksi Japanissa suurten kaupunkien välisessä liikenteessä.


title: Airbus A380

text:
RR Trent 900:
Kolmeen sisäkkäiseen akseliin perustuva korkean ohivirtaussuhteen kaasuturbiini-puhallinmoottori.
Pituus 4,55 m. Puhaltimen halkaisija 2,94 m. Paino 6 271 kg. Työntövoima 310–370 kN. Ohivirtaussuhde 8,7:1. Painesuhde 37–39


title: Airbus A380

text:
EA GP 7270:
Kahteen sisäkkäiseen akseliin perustuva korkean ohivirtaussuhteen kaasuturbiini-puhallinmoottori.
Pituus 4,7 m. Puhaltimen halkaisija 2,95 m. Paino 6 712 kg. Työntövoima 363 kN. Ohivirtaussuhde 8,7:1. Painesuhde 43,9


title: Airbus A380

text: Ensimmäinen matkustajaversio toimitettiin Singapore Airlinesille 15. lokakuuta 2007, ja se lensi sillä ensimmäisen reittilennon torstaina 25. lokakuuta 2007 Singaporesta Sydneyyn. Toisen koneen luovutuslento tapahtui 11. tammikuuta 2008. Kolmas, myös Singapore Airlinesille toimitettu A380 lensi ensimmäisen kaupallisen lentonsa Lontooseen, ja samalla Eurooppaan 18. maaliskuuta 2008.


title: Airbus A380

text: Airbus joutui kehitysvaiheen aikana kolmeen kertaan lykkäämään A380:n toimitusaikataulua, ja kokonaisviivästykseksi tuli lopulta vähän alle kaksi vuotta. Viivästyksien johdosta kuriiriyhtiö FedEx perui tilaamiensa rahtikoneiden tilaukset kokonaan. Myös UPS-yhtiö perui kymmenen rahtikoneen tilauksensa. Lisäksi Emirates muutti rahtikonetilauksensa matkustajakoneiksi. Näiden peruutusten johdosta Airbus keskeytti toistaiseksi työt kokonaan rahtikoneversion parissa. Yhtään uutta rahtikonetilausta ei ole tullut vuoden 2011 loppuun mennessä.


title: Airbus A380

text: Koneesta on 324 vahvistettua tilausta toukokuussa 2014. A380:n lanseeraushetkellä Airbus oli laskenut koneen kehityskustannuksien tulevan katetuiksi, kun 270 konetta on myyty. Vakavien viivästymisten johdosta Airbus joutui nostamaan koneiden määrän 420 koneeseen. Vuoden 2006 tilinpäätöstilaisuudessa 4. toukokuuta 2007 Airbus joutui myöntämään, ettei edes 420 konetta riitä kattamaan yksin kehityskustannuksia. Airbus kieltäytyi antamasta enää uutta konemäärää, jolla Airbus pääsisi taloudellisesti kuiville. Airbus odottaa myyvänsä koneita 750 kappaletta.


title: Airbus A380

text: Tammikuussa Emirates ilmoitti tilaavansa 20 konetta, ja kyseinen tilaus sisältää 16 koneen option. Näin ollen kyseisen koneen valmistus jatkuu ainakin vuoteen 2027. Jos Emirates päättää käyttää tilauksen optiot, jatkuu koneen valmistus ainakin vuoteen 2029. Tilauksen arvo on vuoden 2018 listahinnaston mukaan noin 16 miljardia Yhdysvaltain dollaria.


title: Airbus A380

text: Lufthansan Airbus A380-800, rekisteritunnukseltaan D-AIMB, vieraili Helsinki-Vantaan lentoasemalla 15. syyskuuta 2010. Tukholmasta tullut kone laskeutui klo 14.41 ja jatkoi matkaansa Osloon klo 16.54. Vierailun pääasiallinen tarkoitus oli testata Helsinki-Vantaan lentoaseman soveltuvuutta konetyypin varakentäksi mahdollisia teknisiä välilaskuja varten.


title: Airbus A380

text: Torstai-iltana 18. tammikuuta 2013 kello 22.37 Emiratesin Airbus A380-800 teki välilaskun poikkeuksellisesti Helsinki-Vantaan lentokentälle Moskovan sääolosuhteiden takia. Domodedovon lentokentällä satoi sankasti lunta.


title: Airbus A380

text: Perjantaina 30.6.2017 Emiratesin Airbus A380 laskeutui Helsinki-Vantaalle Moskovassa vallinneiden huonojen sääolosuhteiden vuoksi.


title: Airbus A380

text: Qantasin Airbus A380 (Lento numero QF32) teki hätälaskun Singaporeen 4. marraskuuta 2010. Kone oli lennolla Lontoosta Singaporen kautta Sydneyyn. Singaporesta lähdön jälkeen yhdessä sen neljästä moottorista turbiinikiekko särkyi ja osat lensivät räjähdysmäisesti eri suuntiin. Lentävät kappaleet vaurioittivat siipeä pahoin ja moottorikotelon osia putosi alla olevaan maastoon. Kone palasi Changin kansainväliselle lentoasemalle. Kone laskeutui turvallisesti, ja tapauksesta ei aiheutunut henkilövahinkoja. Tapauksen jälkeen Qantas keskeytti A380-lennot tutkimusten ajaksi. Vaurio aiheutui moottorin valmistusvirheestä: öljykanavia oli porattu virheellisesti useissa moottoreissa. Vuotava öljy syttyi tuleen ja palon aiheuttama kuumuus sai turbiinikiekon särkymään. Moottorien valmistaja Rolls-Royce vaihtoi noin 40 superjumbon Trent 900 -moottoria. RR:n moottoreita käyttävien Qantasin, Singapore Airlinesin ja Lufthansan koneisiin vaihdettiin moottorit.


title: Klaudios Ptolemaios

text: Klaudios Ptolemaios (; n. 85 – n. 165) oli kreikkalainen matemaatikko, tähtitieteilijä, maantieteilijä ja astrologi. Hän lienee elänyt Aleksandriassa Egyptissä.


title: Klaudios Ptolemaios

text: Ptolemaioksen tunnetuin teos tunnetaan sen arabiasta johdetulla nimellä "Almagest" (kreikaksi "Η μεγάλη σύνταξις", "He megalē syntaksis"). "Almagest" säilyi myöhemmälle maailmalle arabitieteilijöiden ansiosta. Kirja vakiintui Euroopassa tähtitieteen perusteokseksi latinankielisenä käännöksenä myöhäiskeskiajalla.


title: Klaudios Ptolemaios

text: "Almagestissä" Ptolemaios kokosi yhteen antiikin tähtitieteellisen tietämyksen. Hänen tärkeimpiä lähteitään olivat Hipparkhoksen teokset, jotka hän esitti omissa nimissään. Ptolemaioksen tähtitieteellinen malli oli maakeskinen. Teos oli oman aikansa mittapuulla matemaattisesti erittäin ryhdikäs ja selitti havaintotarkkuuden puitteissa tähtitaivaan ilmiöt hyvin. Aurinkokeskinen malli syrjäytti Ptolemaioksen mallin vasta kopernikaanisen vallankumouksen myötä. Myös Nikolaus Kopernikus käytti Ptolemaioksen "Almagestiä" tärkeimpänä lähteenään ja esikuvanaan kirjoittaessaan omaa teostaan "De revolutionibus". Aurinkokeskisen mallin lopullinen hyväksyminen oli pitkä prosessi, koska suorien havaintojen perusteella aurinkokeskinen malli voitiin yksiselitteisesti varmistaa vasta kaukoputken avulla tehtyjen havaintojen pohjalta. Toki aurinkokeskisen mallin matemaattinen yksinkertaisuus ja eleganssi vakuuttivat alan asiantuntijat sen paremmuudesta varsin nopeasti.


title: Klaudios Ptolemaios

text: "Almagestin" maailmanjärjestelmän keskuksessa on Maa. Sitä kiertävät Kuu, Merkurius, Venus, Aurinko, Mars, Jupiter ja Saturnus eli antiikin tuntemat planeetat. Varsinaisesti planeetat sijaitsivat episykliympyröillä, joiden avulla selitettiin planeettojen taantuvat eli "retrogradiset" liikkeet. Lisäksi tarvittiin niin sanottuja eksentrejä, joilla voitiin kuvailla planeettojen näennäisiä liikkeitä vieläkin tarkemmin. Malli siis kuvaa, nykykäsitteitä käyttäen, planeettojen liikettä Maan liikkeen heijastumana siten, miltä se Maan omasta liikkeestä johtuen näyttää. Mallin avulla ei kuitenkaan voitu antaa uskottavaa mekaanista kuvausta planeettojen todellisesta liikkeestä. Tämä ei tosin ollut oman aikansa tähtitieteen niin sanotun "ilmiöiden pelastamisen" keskeinen ongelma.


title: Klaudios Ptolemaios

text: Tähtitieteen lisäksi Ptolemaios kehitti maantiedettä, astrologiaa, musiikkia ja optiikkaa.


title: Klaudios Ptolemaios

text: Hipparkhos oli määrittänyt vuoden pituuden perustuen Aristarkhoksen 145 vuotta aiempaan havaintoon. Ptolemaios väittää määrittäneensä neljä päiväntasausta ja -seisausta vuoden 135 tienoilla. Näissä mittauksissa on 28–36 tunnin heitto. On selvää että Ptolemaios ei itse tehnyt havaintoja, vaan laski tapahtumien oletetut ajat perustuen Hipparkhoksen määrittämään 365 1/4 päivän pituiseen vuoteen.


title: Klaudios Ptolemaios

text: Myös Ptolemaioksen tähtiluettelot on kopioitu ilmeisesti Hipparkhokselta. Niistä puuttuu useita tähtiä, joiden pitäisi olla näkyvissä Aleksandriassa, mutta joita Hipparkhos ei ole kyennyt havaitsemaan Rodokselta, ja sitten muuttanut koordinaatit Aleksandrian horisonttiin.


title: Klaudios Ptolemaios

text: Ptolemaioksen tuloksia alettiin epäillä vuoden 1800 tienoilla. Jean Baptiste Joseph Delambre osoitti aurinkohavainnot virheellisiksi. J. P. Britton osoitti väitöskirjassaan päiväntasausten ajan väärennetyiksi. Robert Russell Newton Johns Hopkins Universitylta nimittää kirjassaan "The Crime of Claudius Ptolemy" (1977) Ptolemaiosta maailman onnistuneimmaksi tieteelliseksi huijariksi.


title: Australian lippu

text: Australian lippu on Australian tunnus vaakunan ja kansallislaulun ohella. Siinä on sinisellä pohjalla vasemmassa yläkulmassa olevan Ison-Britannian "Union Jackin" lisäksi iso seitsensakarainen tähti ("Commonwealth Star" - Kansainyhteisön tähti), jonka sakarat edustavat kuutta alkuperäistä osavaltiota ja yksi territorioita ja tulevia osavaltioita. Lipun oikealla puoliskolla on Etelän risti -tähtikuvio. Australian lippu pohjautuu brittiläiseen "Blue Ensign" -lippuun, johon on lisätty kuusi tähteä.


title: Australian lippu

text: Australian liittovaltion lippu otettiin käyttöön vuonna 1903 hieman nykyisestä poikkeavassa muodossa. Ensimmäinen virallinen lippu puolestaan poikkesi tähtien muodon osalta vuonna 1901 kansallisen kilpailun voittaneesta versiosta. Liittovaltion lippua vanhempia ovat osavaltioiden liput, joista vanhimmat on otettu käyttöön 1870-luvulla.


title: Uuskieli

text: Uuskieli () on englantilaisen kirjailija George Orwellin teoksessaan "Vuonna 1984" kehittämä kuvitteellinen kieli. Se pohjautuu englantiin (kirjan maailmassa oldspeak), mutta on virallisesti ohjailtua ja rajoitettua. Uuskielen tarkoitus on Orwellin kuvaamassa maailmassa tehdä toisinajattelu ja poliittinen kapinallisuus mahdottomaksi viemällä kansalaisilta käsitteet, joilla ilmaista poliittisesti vääräoppisia mielipiteitä.


title: Uuskieli

text: Romaanin mukaan uuskieli on ”maailman ainoa kieli, jonka sanasto pienenee joka vuosi.”


title: Uuskieli

text: Orwellin kehittämälle Uuskielelle ovat ominaisia esimerkiksi:Todellisuudessa uuskielen kaltaisia agglutinoivia kieliä on olemassa paljon, esimerkkeinä suomi ja japani. On mahdollista että Orwell mallinsi uuskielen esperanton mukaan; esimerkiksi uuskielen sana "ungood" (epähyvä) on rakennettu samoin kuin esperanton sana "malbona." Orwell asui vuonna 1927 Pariisissa tätinsä Ellen Kate Limouzinin ja tämän miehen Eugène Lantin, tunnetun esperantoaktiivin, luona. Esperanto oli talossa käytetty kieli, ja Orwell sitä osaamattomana saattoi tällöin kehittää antipatioita sitä kohtaan.


title: Neutroniemissio

text: Neutroniemissio on radioaktiivisen hajoamisen yksi muoto. Neutroniemissiossa atomin ytimestä emittoituu (poistuu) yksi neutroni.


title: Neutroniemissio

text: Esimerkiksi Beryllium-13 on isotooppi, joka emittoi neutroneita.


title: Neutroniemissio

text: Neutronemissio koostuu sanoista Neutroni+emittoituminen+fissio = Neutroni emi (fi) ssio= Neutroniemissio.


title: Santeri

text: Santeri on suomalainen miehen etunimi, Aleksanteri-nimen lyhentymä.


title: Santeri

text: Aleksander merkitsee suojelijaa ja puolustajaa. Väestörekisterikeskuksen mukaan nimi Santeri on Suomessa vuoden 2015 loppuun mennessä annettu 16 830 miehelle ja alle viidelle naiselle.


title: Uusi aika

text: Uusi aika on Euroopan historian periodisoinnissa käytetty käsite, jolla tarkoitetaan useimmiten ajanjaksoa, joka kattaa ajan 1400–1500-luvuilta nykypäiviin saakka. Se on yksi kolmesta perinteisestä eurooppalaisen historiankirjoituksen käyttämästä aikakaudesta antiikin ja keskiajan ohella. Rajapyykkinä keskiaikaan esitetään usein esimerkiksi Kristoffer Kolumbuksen ensimmäinen löytöretki (1492) sekä uskonpuhdistus.


title: Uusi aika

text: Renessanssi tarkoittaa uudelleensyntymistä. Varhaisrenessanssi alkoi jo 1300-luvun alussa Italian kaupunkivaltioissa. Muualle Eurooppaan se levisi viimeistään 1500-luvulla. Nykyään renessanssin katsotaan alkaneen suunnilleen vuonna 1450 ja sen päätepisteenä on usein pidetty Giordano Brunon polttamista vuonna 1600. Renessanssin syntyyn on katsottu olevan syynä esimerkiksi Bysantista Italiaan saapuneet pakolaiset, jotka toivat mukanaan antiikin kreikkalaisia mestariteoksia ja herättivät uudelleen kiinnostuksen antiikin tieteisiin ja taiteisiin. Selvää syytä renessanssin syntyyn ei ole saatu selville.


title: Uusi aika

text: Renessanssin aikana musiikissa 1100-luvulta asti käytössä ollut polyfonia muuttui monimutkaisemmaksi. Eri äänien itsenäisyys ja maallinen musiikki lisääntyi. Maalaustaiteessa Leonardo Da Vinci kehitti tekniikan, jossa valo ja varjo sekoittuivat toisiinsa ilman viivaa tai rajalinjaa. Kirjapainotaito kehittyi, kun Johannes Gutenberg keksi irtokirjasimet, mikä lisäsi kirjoitetun tekstin, tiedon ja aatteiden leviämistä. Italialaisissa kaupunkivaltioissa kehittyi myös orastava varhaiskapitalismi. Renessanssiajan merkittävimpänä aatesuuntauksena pidetään humanismia.


title: Uusi aika

text: Renessanssiajan merkittäviä henkilöitä olivat muun muassa Dante Alighieri, Giovanni Boccaccio, Sandro Botticelli, Galileo Galilei, Johannes Gutenberg, Niccolò Machiavelli, Michelangelo, Francesco Petrarca, François Rabelais, Erasmus Rotterdamilainen, William Shakespeare ja Leonardo da Vinci.


title: Uusi aika

text:
Uskonpuhdistus eli reformaatio on 1500-luvulla Länsi-Euroopassa alkanut liike, joka pyrki oikaisemaan katolisen kirkon opetuksissa näkemiään epäkohtia ja sen piirin käytäntöjä, kuten anekauppaa. Uskonpuhdistuksen aloittajana pidetään yleisesti Martti Lutheria, vaikka häntä ennen ”esiuskonpuhdistajat” esimerkiksi John Wycliffe ja Jan Hus olivat hyökänneet kirkon oppeja vastaan. Reformaatio tarjosi maallisille ruhtinaille tilaisuuden vapautua katolisen kirkon vallasta. Ruotsin uskonpuhdistus toteutettiin kuningasjohtoisesti, sillä se tarjosi Kustaa Vaasalle tilaisuuden ottaa kirkko hallintaansa ja peruuttaa sen omaisuus kruunulle. Englannissa toteutettiin uskonpuhdistus Henrik VIII:n johdolla.
Lutherin vuonna 1517 kirjoittamat 95 teesiä katolisen kirkon anekauppaa vastaan aloittivat levitessään laajan liikkeen. Leviämistä helpotti Johannes Gutenbergin keksimä painokone ja irtokirjasimet. Aluksi teesit eivät kiihdyttäneet tunteita, mutta joulukuussa 1517 teesit painettiin ja sen jälkeen ne rupesivat leviämään ympäri Saksaa.


title: Uusi aika

text: Martti Lutherin lisäksi uskonpuhdistuksen aikaan tärkeimpiä henkilöitä olivat Ulrich Zwingli, Philipp Melanchthon ja Jean Calvin. Uskonpuhdistukseen liittyi myös joukko muita teologeja, joiden näkemykset poikkesivat paljoltikin Martti Lutherin ajatuksista. Uskonpuhdistuksen aikana syntyi luterilaisuus, anglikaaninen ja reformoitu kirkko. Näiden lisäksi syntyi myös lukuisa joukko vapaita suuntia.


title: Uusi aika

text: Suurten löytöretkien aika alkoi 1400-luvun alussa ja päättyi 1600-luvun alussa. Tuona aikana eurooppalaiset purjehtijat purjehtivat ympäri maapalloa etsien Euroopalle tuntemattomia alueita. Renessanssin aikainen kartografian sekä navigointi- ja laivanrakennustaidon kehitys mahdollisti purjehtimisen Välimerta kauemmas. Ennen löytöretkille lähtemistä piti kartuttaa tietoa merivirroista ja tuulista. Portugalin Prinssi Henrik, jota kutsuttiin myös nimellä Henrik Purjehtija, perusti Kanariansaarille tutkimusaseman, jossa kerättiin arvokasta tietoa ennen löytöretkille lähtemistä. Löytöretkien tavoitteet olivat usein talouspoliittisia, mutta tavoitteina saattoivat olla myös uskonnolliset päämäärät, eli levittää kristinuskoa pakanoiden keskuuteen.


title: Uusi aika

text: Löytöretkien seurauksena eurooppalaista kulttuuria levisi maailmalle. Välillä se tuhosi jopa muiden mantereiden alkuperäistä kulttuuria. Samalla levisivät myös kasvit, eläimet ja taudit. Tunnettuja löytöretkeilijöitä olivat muun muassa Kristoffer Kolumbus ja James Cook.


title: Uusi aika

text: Tieteellinen vallankumous (myös "tieteen" tai "luonnontieteiden vallankumous") on tieteenhistoriassa käytetty nimitys 1500–1700-lukujen väliselle luonnontieteiden kehityksille. Tieteellisen vallankumouksen aikana käytettiin tiedon hankinnassa kokeellisia menetelmiä. Luonnonilmiöitä pyrittiin kuvaamaan mahdollisimman tarkasti matemaattisin keinoin. 1500–1700-lukujen kehityksen ansiosta eurooppalaisen tieteen taso ohitti muun maailman. Aiemmin kiinalaisten ja islamilainen maailma oli Eurooppaa edellä.